text:
Eftir Gunnar Hoydal
Dreingirnir undir Varða og dreingirnir á Hálsi hittust av og á í Gundadali at sparka, stórir og smáir saman á tennisplenunu undir hondbóltsvøllinum, har sum nú svimjihøllin stendur. Har bar til at gyppa hart, tí høgt hegn var uppfyri, og bólturin fór ongantíð útav.
Har var hann eisini. Men hann rann ikki, og hann sparkaði ikki. Hann var á súkklu og stýrdi inn ímillum teir tuskandi dreingirnar, sum hevði hann veingir undir sær, lættur sum ein fuglur. Viðhvørt kundi hann reisa súkkluna upp á aftara hjólið og standa stillur í luftini eina løtu, síðani gera smá lop til ymsar síður. Við eitt kundi hann snara framhjólinum runt og vera sum ein oysandi hestur, til hjólið kom viðvent niðuráaftur, og nú setti hann seg á stýrið og koyrdi aftureftir við fullari ferð.
Tað var, sum dansaði hann eftir einum lagi, ið bara hann sjálvur hoyrdi. Hann dugdi at snúgva sær, og ongantíð kom hann fyri ein bólt ella rendi inn í ein leikara. Men viðhvørt steðgaði spælið av sær sjálvum, tí nú gjørdi hann aftur okkurt kynstur, sum eingin fyrr hevði sæð. Dreingirnir lótu bóltin rulla, sum hann vildi, meðan teir snýstu sær við handarbakinum og bara gløddu.
Hann var klænur og spískur. Hann segði ongantíð nakað uttan onkuntíð við tann yngra beiggjan, tá ið hann var liðugur við sítt. Tá hoyrdi vit, at hann hevði eina ljósa og eitt sindur hása rødd: - Eg fari, Frants, segði hann og stoytti seg í brekkuna oman í móti fótbóltsplenuni.
Onkuntíð sóu vit hann í tí grøna Bedford bilinum hjá Z. Heinesen, tá ið hann hjálpti pápa sínum at koyra vørur út. Men tað kann ikki hava verið ofta, tí handilin mátti gevast, og hann fór at læra til snikkara hjá einum, sum eisini hoyrdi tónar innan í sær sjálvum. Tað var Verland Johansen, sum hevði trøðna uppi á Hálsi aftan á Stig Heinesen, klarinettspælaranum í kongaliga kapellinum, beiggja William. Verland var giftur við Ebbu Restorff, og har var so nógvur tónleikur allastaðni uttan um tey, at vit hildu okkum síggja tað á teimum, tá ið tey stóðu har yviri á trøðni okkurt summarkvøldið. Tí undraði tað okkum, at hesin klæni hjá Williami næstan einki ljóð læt frá sær. Men tey søgdu, at hann var farin at mála í staðin.
Og nú sóu vit tað sjálvir. Teir bygdu tann nýggja kommunuskúlan, har sum allar barakkirnar hjá eingilskmonnunum høvdu staðið. Tíðirnar vóru ringar, tað gekk seint at byggja, og ofta mátti arbeiðið leggjast niður av penganeyð. Men so kom aftur gongd á, og tað vóru stórtíðindi, tá ið tað frættist, at kommunan hevði biðið listamenn hjálpa sær at prýða skúlahøllina. Har gingu teir og skavaðu aftan fyri ein verjuvegg úr gomlumum viði. Fleiri kvistar vóru dotnir burturúr, og tað bar til at seta eyguni í kvistholini og síggja, hvat teir fingust við innanfyri, William Heinesen, Janus Kamban og Ingálvur av Reyni. Og so hasin tigandi unglingin, sum gekk teimum tilkomnu til handa.
Uppi á svalanum í skúlahøllini sita tjúgu gráar og hvítar likkur á teimum fremstu húsatekjunum. Tekjurnar eru reyðar og grønligar og standa rað um rað inneftir og uppeftir í myndini, allar við sama halli og við spískum, bláligum skjøldrum ímillum. Í baksýni er sjógvur, ein svartur trolari er sum eitt hol í tí bláa, og eitt dimmbrúnt nes sæst aftanfyri, litirnir í so sterkir til at skula vera so langt afturi í myndini. Ongastaðni sá soleiðis út, ongastaðni kundi tað vera so. Hetta hevði hann funnið uppá, meira eitt mynstur enn ein avmynding.
So sóu vit hann ikki aftur. Tey søgdu, at hann var farin til Íslands. Heini, tann eldri beiggin, segði, at súkklan stóð eftir í fjósinum, hann skuldi ikki súkkla, hann skuldi mála. Sum frá leið skiltu vit, at William mundi ivaðist, um Reykjavík var tað rætta. Hann helt, at litirnir vóru fánaðir burtur í einki, tað var blivið so bleikt hjá honum. Tað var, sum málaði hann við sodavatni, segði hann.
Men okkurt var eftir av hesum spísku skjøldrunum, tað sóu vit í veitsluhøllini ovast í nýggja hotellinum, Hotel Føroyum, við Kongabrúnna. Teir vóru blivnir tríkantar, mest bláir og reyðir, settir inn í rundingar sum stór, sløtt súkkluhjól til veggjaprýði. Tá ið sólin stavaði niður á vágna, varð ljósið kastað uppfráaftur og spældi í hesum litunum og tríkantunum, og tað hoyrdist næstan tónleikur av floytum frá teimum, tá ið fólk settu seg niður og fingu sær at eta.
Seinni fór hann niður at læra meira, og vit hittust onkuntíð í kjallaranum undir Charlottenborg, har Kunstakademiið í Keypmannahavn heldur til. Eftir eina næmingaframsýning var veitsla í tí lágu og myrku matstovuni undir jørð, og har sat professarin Niels Lergaard, breiður og við skeivari nøs, sum hevði hann verið í nevaleiki. Hann fekk hug at tosa um Føroyar og um Mikines, sum hann helt hevði tikið eftir sær við tí bornholmska sjónarringinum høgt uppi í myndini. Hann helt eisini, hann hevði fingið skil á henda unga føroyingin, sum íslendingar høvdu roynt at spilt í nøkur ár.
Baggi segði ikki nógv, hann sat friðarligur og smílandi í øllum tosinum og rokinum, væl nøgdur við dagin og við sínar myndir á framsýningini. Hann helt seg hava funnið aftur á litirnar og dugdi betur við teimum nú, segði hann. Hevði eg hug, kundi eg síggja fleiri málningar heima hjá sær úti á Amager. Hann nevndi navnið á gøtuni, men mintist ikki nummarið á húsinum. Hann hugsaði eina góða løtu og segði so: -Sama ger, tað stendur uppi yvir hurðini. Og so teknaði hann hurðina og inngongdina við skjótum strikum og vísti, hvar ið nummarið sat.
Altíð fyrikomandi og blíður, men eisini innhugsin og djúphugsin, sum skjótt sást, tá ið hann kom heimaftur og fór undir sítt lívsverk sum listamaður. Hann bygdi á trøðni hjá Williami og fekk eftir føroyskum viðurskiftum góðar húsaumstøður til sítt arbeiði. Í fyrstani helt hann, at húsið líktist nakað nógv einum donskum sporvogni við øllum vindeygunum á rað omaneftir, men vit samdust so við og við um tekningina við arbeiðsstovuni í friði niðaneftir og tí einvegis takhallinum, sum lyftir seg líðandi upp í ljósið yvir býnum og fjørðinum.
Tað er morgun í Havn. Ein lind av reyðum liggur eftir bakinum á lágoyggj í Nólsoy, roðin sterkastur yvir bygdini, fjørðurin tekur at lýsa, høgoyggin liggur enn svørt og roynir at krøkja seg í tað seinasta av náttini. Men í húsavásanum, sum breiðir seg hesumegin fjørðin, er farið at liva, ljósdropar káva seg fram millum hús, onkur reyður og gyltur litur er farin at gera vart við seg í einum skjøldri ella á einari tekju. Býurin vaknar, um eina løtu fer at glitra og titra. Hetta verður góður dagur.
Morgun í Havn. Allur fjørðurin lýsir av gulum og gyltum litum, sum renna úr himmalinum og breiða seg eftir sjónum millum Borðina og Glyvursnes heilt inn um tann svarta molan og inn millum hús og lýsandi tekjur. Húsini í turrum og døkkum sjálvskuggum, tey fremstu væl uppstrikað, tey aftaru sum tekin í hallandi flatum við tí gamla býnum og nesinum peikandi upp í sólina.
Morgun. Myndin tikin sundur og sett saman aftur í brotum. Strikan av sjónarringinum tann einasta, ið er heil, bara í tí gylta skurðinum vinstrumegin gatað av sólargeisla úr erva og heilt niður á botn. Fýrakantar í ymiskum støddum í doyvdum bláum og grønum, størri í erva enn í neðra, myndarflatin allur í sama plani, fastur og óstillur í senn.
Myndin av Lisu, mammuni. Tær meira streymandi myndirnar, skreytmyndirnar, tekningarnar. Tað ber til at býta sundur í tíðarskeið, øll tey nógvu árini og allar tær nógvu royndirnar. Verkið er vaksið stillisliga og støðugt, merkiliga heilskapað, bæði tað turra og tað váta, tað hvílandi og tað skyggjandi. Eygað hevur lært seg at kenna aftur hansara litir og hansara ljós, og hann er meira enn nakar annar føroyskur listamaður blivin fyridømi hjá øðrum, ið royna seg við myndagerð. Tað tykist vera so lætt. Tað hvíta løriftið er ikki so ræðandi, tá ið tað verður skipað við strikum og teigum. Men tað er ikki bara sum at siga tað.
Myndagerðin í Føroyum er nógv meira fjølbroytt nú, enn tá ið tær tjúgu likkurnara vórðu settar upp á húsmønurnar í kommunuskúlahøllini, ella tá dreingirnar sparkaðu á tennisplenuni í Gundadali. Nógv fleiri leikarar eru, men onkuntíð kemur myndin aftur til mín: ein trunki rennur aftan á bóltinum, men so er ein, sum flytur seg ljódliga ímillum teir, út og inn, eftir sínum egna tóna. Og knappliga reisist hann upp um trunkan og stendur eina løtu næstan stillur í luftini.
Skákstrikurnar savna seg saman um ein ás, javnvágin darrar í ljósinum. Einki hoyrist uttan ljóðið av dekkinum, tá ið súkklan á einum hjóli snarar sær spakuliga dansandi á vøllinum.


c: text/html

text:
Dystaryvirlit nr 1 – 11 mars 2017
Leygardagin verður fyrsti landskappingardystur hjá felagsliðnum í Effodeildini spældur við Stórá sunnudagin og fyrsti landskappingardystur hjá 1. deildarliðnum hjá monnum verður spældur á Eiðinum í Vági leygardagin. Ein dystur hjá SB gentum U17 skuldi spælast móti MB, men er útsettur til 19. mars.
Leygardagin 11. mars 2017
1 deild menn: TB/FC Suðuroy/Royn – ÍF klokkan 15:00 við Stórá. Dómari: Bent T. Linklett.
Sunnudagur 12.mars 2017
Effodeildin: TB/FC Suðuroy/Royn – ÍF klokkan 15:00 á Eiðinum í Vági. Dómari: Eiler Rasmussen.

robotstxt: allowed

filter: keep


text:
André Olsen 10.01.2017 (21:56)
United hevur annað beinið í finaluni
Tað gongur sum eftir ánni hjá Manchester United og José Mourinho í hesum døgum. Teir hava í kvøld vunnið níggjunda dystin á rað, tá Manchester United í kvøld vann fyrru hálvfinaluna av Carling Cup kappingini ímóti Hull.
Endaliga úrslitið av dystinum var, at Manchester United vann 2-0. Hálvleiksstøðan var tó 0-0.
Manchester United legði seg á odda tá 10 minuttir vóru leiktir av seinna hálvleiki. Málskjútti tá var spanski Juan Mata.
Tað sá eisini leingi út til at dysturin skuldi enda við einum 1-0 sigri, men ímóti dystarenda, økti Manchester United um leiðsluni. Málskjútti til 2-0 var innskifti Marouane Fellaini.
Manchester United hevur sostatt tryggja sær eitt gott útgangsstøðið til seinnu hálvfinaluna, sum verður spæld á útivølli móti Hull.
Í annaðkvøld verður hin hálvfinalan leikt. Hon verður á St Mary’s leikvøllinum í Southampton, har Southampton tekur ímóti Liverpool.
Manchester United – Hull 2-0 (0-0)
1-0 Juan Mata, 56.
2-0 Marouane Fellaini, 87.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Skrivað hevur: Sólveig Á Torvlaðnum
Sjey listafólk vórðu vald til at prýða Glasir í síðstu viku. Ein av hesum sjey er 29 ára gamli Jóhan Martin Christiansen. Hann er tann yngsti, ið hevur fingið hesa uppgávuna. Vit hava tosað við hann um hetta, og um hvussu tað er at vera ungt listafólk.
Uppskotið til Glasir
Jóhan Martin hevur búð og arbeitt í Keypmannahavn seinastu árini. Har hevur hann sýnt nógv fram, men m.a eisini í Føroyum, Svøríki, Íslandi og Japan. Hann er útbúgvin sum myndlistafólk frá kunstakademiinum í Malmø. Hann arbeiðir mest við skulptur og vieo. Við hesum ger hann tilfarsligar kanningar, har hann er serliga áhugaður í tí feminina og maskulina, rúm, poesi/mál og náttúruna, og hvussu hetta kann hanga saman. Hetta roynir hann at foreina uppá ein raffineraðan hátt í einum verki.
Uppskotið hjá honum til Glasir tekur útgangsstøði í sjálvum byggjarínum. Uppskotið gongur út uppá at brúka relieffir og burturkast frá byggjarínum.
- Her royni eg at fortelja eina opna søgu um okkurt, sum hevur við bygningin at gera, men sum vit bert síggja sporini av, sigur Jóhan Martin og leggur afturat, at Kim Simonsen fer at geva verkunum heiti eftir yrkingum.
© Listasavn Føroya. Jóhan Martin hevur eina listaframsýning, SPOR, í Listasavni Føroya.
Unga ættarliðið av listafólkum
Jóhan Martin hevur sýnt fram síðan hann var 14 ára gamal. Hann sigur seg ikki altíð hava fingið tað, ið hann vildi hava. Men tað er tó munur á at fáa alt fyri einki, og so at arbeiða seg fram til okkurt serstakt. Tað unga ættarliðið av listafólkum verður ikki sæð sum tað eldra ættarliðið, og tað skulu tey heldur ikki. Sjálvandi skal virðing vera fyri øllum ættarliðum, men tað hevði verið ólukksáliga keðiligt, um vit ungu vera sædd sum tey eldru, heldur Jóhan Martin.
- Tey eldru fáa sjálvandi meira uppmerksemi enn tey ungu, og hetta er av góðum grundum. Tey hava heilt einfalt verið leingi á listaliga pallinum og eru tískil meira sjónlig. Tey hava vígd sítt lív til eina listafólkatilveru, sum oftast er ein óstøðug leið, serliga fíggjarliga, sigur Jóhan Martin.
At hava tol og at fáa ymisk sjónarhorn er týdningarmikið
At sleppa framat at sýna í Listasavni Føroya er ringt. Tað krevur nógvar framsýningar, har tú eisini mást gera feilir og læra av teimum. Feilirnir gera, at ein til síðst kann koma fram til eitt útrykk, sum er áhugavert hjá fleiri fólkum. Hetta er ein gongd, ið flest listafólk skulu ígjøgnum, vil Jóhan Martin vera við til.
- Eg havi ikki upplivað, at tað er ringt at koma framat sum ungt listafólk. Ung fólk, sum hava viljan til tað listaliga, sleppa framat. Á hvørjum ári er tað møguligt at senda síni verk til metingar, tá ið skipað verður fyri várframsýning. Tað tekur ofta fleiri royndir, áðrenn tú sleppur við, men tað bilar einki. Tað skapar ein vilja hjá teimum, ið virkuliga vilja sleppa framat. Tað krevur tol, og ofta mást tú eisini skifta fokus á leiðini. Hetta er sera torført, men ofta neyðugt.
Besta ráðið, ið Jóhan Martin kann geva ungum listafólkum, er, at man skal ganga sína egnu leið, samstundis sum man tosar við onnur um verkini og tey viðurskifti, ið eru rundan um tað listarliga.
- Tað er umráðandi at lata upp, tí um man bert gongur við øllum sjálvur, verður listin ikki bjóðað av, og so hendir einki.
© Torben Eskerod.
Aldur er ikki avgerandi, tá tað kemur til list
Fyri Jóhan Martin er tað umráðandi at øll síggja list, ung sum gomul. Hann heldur, at tað at síggja list er ein spurningur um etik og demokrati. Har áskoðarin, bert eina løtu, má skúgva seg til síðis og seta seg inn í okkurt, sum ikki hevur nakað við seg sjálvan at gera. Hann sigur, at hetta víðkar okkara sjónarhorn. Eins og altíð, er tað umráðandi at vera opin fyri øðrum enn bert sær sjávum. At fáa nøsina úr síni egnu reyv, so at siga, hetta heldur hann at list í breiðari meining kann vera við til.
- Eg havi slett ikki hugsað um, at eg eri yngstur av teimum, sum skulu prýða Glasir. Sum heild hugsi eg ikki nógv um aldur á listfólkum. Tað er eins áhugavert at tosa við ein, ið er 20 ár sum við ein, sum er 75 ár. Tað er oftast ikki aldurin, ið avger, hvør er áhugaverdur, men hvørjar tankar listafólk gera sær um tað heila. Tað er stuttligt at vera yngstur, og vónandi kann hetta geva ungum listfólki íblástur, sigur Jóhan Martin.


text:
Víkarbyrgi
Víkarbyrgi er ein niðursetubygd í Suðuroy, har ongin býr longur, ein persónur hevur tó enn postadressu har, sambært Hagstovuni. Víkarbyrgi liggur á eystursíðuni á Suðuroynni millum Lopra og Sumba. Har hava verið tvær bygdir, Hamrabyrgi er sunnanfyri ánna og Víkarbyrgi er norðanfyri ánna, sum rennur oman gjøgnum dalin.
Innihaldsyvirlit
Seinasta bygd, sum fekk vegasamband í Suðuroynni[rætta | rætta wikitekst]
Ongin vegur var til Víkarbyrgis fyrr, bygdin var hin seinasta av bygdunum í Suðuroynni, sum fekk vegasamband, tað var í 1977. Tað at vegurin kom førdi tó ikki til fólkavøkstur, men tað gjørdist lættari fyri bøndur og onnur at koma fram til bygdina. Eitt alibrúk var í Víkarbyrgi í nøkur ár, men tað er ikki til longur.
Víkarbyrgi og Hamrabyrgi[rætta | rætta wikitekst]
Fyrr vóru tvær bygdir á Víkarfirði, tann sum var norðarðu megin ánna var Víkarbyrgi og hin sum var sunnanfyri ánna var Hamrabyrgi. Tað er tó bara Víkarbyrgi sum hevur postnummar, tað er nummar 928.
Sneppan í Hamrabyrgi[rætta | rætta wikitekst]
Víkarbyrgi er landnámsbygd, hildið verður at hon er ein av elstu bygdunum í Føroyum. Bygdin varð tó avtoftað, tá svartideyði herjaði í 1349, bara ein kvinna livdi eftir, hon nevndist Sneppan í Hamrabyrgi. Enn síggjast toftirnar eftir, har hon búði. Søgnin sigur, at hon gjørdist so vill av at búgva har einsamøll, at tað ikki bar til at fáa hana at liva millum onnur fólk. Sumbingar gingu oman á hamarin beint uppi yvir har hon búði og kastaðu henni kjøt, so hon ikki doyði i hungri.
Bygdin fólkað aftur í 1830[rætta | rætta wikitekst]
Ongin búði í Víkarbyrgi í nærum fimmhundrað ár, eftir at svartideyði legði bygdina í oyði og til Jógvan (Joen) Joensen úr Sumba setti búgv í Víkarbyrgi við húski sínum umleið 1830. Í 1906 búðu 40 fólk í Víkarbyrgi. Í 1970 búðu 22 fólk har, men sum áður nevnt býr ongin har longur. Fólk hava tó bygt summarhús í Víkarbyrgi og Hamrabyrgi, so eitt sindur av lívi er á staðnum av og á. Bøndur hava eisini framvegis seyð í Víkarbyrgi og nøkur neyst standa niðri við sjóvarmálan.
Myndir[rætta | rætta wikitekst]
Keldur[rætta | rætta wikitekst]
- Bók: Suðuroyarsagnir
- Heimabeiti.fo
- Sumba.fo - Sumbiar kommuna
- Hagstova.fo
Útvortis ávísingar[rætta | rætta wikitekst]
Akrar | Lopra | Sumba | Víkarbyrgi


text:
Tórshavn Film Festival
TÓFF er nýggjur føroyskur filmsfestivalur, sum er eitt samstarv millum Norðurlandahúsið og Tórshavnar Kommunu.
Fyrsti TÓFF-filmsfestivalurin verður 11. – 19. februar 2017.
Í samfullar 9 dagar verður sjóneykan sett á føroyskar og altjóða filmar av góðari góðsku til allar aldursbólkar.
TÓFF bjóðar áhugaverdar filmar til eina breiða áskoðarafjøld, men eisini smalar filmar sum søkja mørk og eru meira eksperimenterandi.
- TÓFF granskar ymisk filmssløg og ymsar hættir at siga frá filmi.
- TÓFF savnar vitan, ið kann gagna føroyska filmsumhvørvinum, bæði tí umhvørvinum, sum longu hevur fest sínar røtur her, men eisini fyri nýggjar spírar og íverksetarar.
- TÓFF skapar íblástur og kjak.
Meiri enn 40 filmar eru á skránni á fyrsta TÓFF-filmsfestivalinum, tríggir útlendskir filmsleikstjórar vitjar, fyrilestrar verða um norðurlendskan film, serlig tiltøk verða fyri børn umframt nógv annað.
Niðanfyri er fulla skráin fyri TÓFF
Skrá
11/2
14.00 Filmsfestivalurin verður settur – Gunvør Balle, Jan Berg Jørgensen og Sif Gunnarsdóttir
14. 30 - 18.30 Føroyskur filmsfagnaður
19.30 Føroyskt filmskvøld
11/2 & 12/2
14.-17.00 Barnabiografurin
12/2 Sjónvarpsrøð
15.00-22.00 Nobel
13/2 Filmsvirðisløn Norðurlandaráðsins
15.00 Efterskalv
17.00 Under Sandet
19.30 The Happiest day in the life of Olli Mäki
14/2 Filmsvirðisløn Norðurlandaráðsins
17.00 Sparrows
19.30 Vitska: Per Juul Carlsen & Louder than Bombs
15/2 Ein heilsan frá danska filmsinstituttinum
13.00 Rosita
15.00 Lang historie kort
17.00 Nøgle hus spejl
19.30 Kollektivet
16/2 Dokumentardagur
13.00 Déjà vu
15.00 Mand falder
17.00 Naturens uorden
19.30 Bugs
17/2
19.30 Heartstone - filmssýning og samrøða við leikstjóran
18/2 Barnadagur
11.00 Villads úr Valby
13.00 Siv sover Vilse
15.00 Iqbal & tann loyndarfulla uppskriftin
18/2
17.00 Black Island – filmssýning og leikstjóravitjan.
Filmur í býnum.
19/2
19.30 Balcony & I'm Gay and Muslim


text:
“Finn røttu undirklæðini til stóra dagin, áðrenn tú finnur brúðarklæðini.”
Tað eru ráðini frá SIRI, sum hevur meira enn 30 ára royndir at vegleiða í keypi av brúðarundirklæðum. Eitt brúdleyp er nakað heilt serligt – vøkur brúðarklæðir, makin í tínum lívi, familjan og vinirnir. Hevur tú eisini tey røttu undirklæðini, fert tú uttan iva at kenna teg væl frá innast til uttast. Við merkjunum Marie Jo, Calvin Klein og Prima Donna vilja vit hjá SIRI hjálpa tær at finna tað fullkomna settið. Vit hava eitt stórt úrvæl av vøkrum settum av undirklæðum, ið fáa ta bestu útgávuna av tær fram á stóra degnum.
Hugsa um vælveru
Røttu undirklæðini sita væl allan dagin. Hesum vilja vit fegin hjálpa tær við. Vit hava undirklæðir í nógvum sniðum og litum við blondum, perlum og í øllum støddum. Vit gera alt fyri, at tín dagur verður so góður sum gjørligt.
Persónligur ráðgevi
At keypa undirklæði kann vera ein sonn gleði: Ímynda tær ein persónligan stílráðgeva, sum alla tíðina vegleiðir teg, tá ið tú keypir undirklæði. Ein, sum veit alt um tað, sum hongur í handlinum, og hvørji snið hóska best til tín. Ein, sum leitar tey røttu sniðini fram, meðan tú slappar av í prøvarúminum. Við øðrum orðum: Tú verður forkelað frá byrjan til enda.
Rætti stílurin
Ráðiligt er at keypa brúðarundirklæðini, áðrenn tú fert at leita eftir brúðarklæðunum. Veitst tú hvat slag av brúðarklæðum, tú kundi hugsað tær, kanst tú fáa undirklæðir, ið passa júst til. Ert tú í rætta brósthaldaranum, tá tú roynir brúðarklæðini, sært tú, hvat hóskar best til tín. Hevur tú longu keypt klæðini, ert tú vælkomin at taka tey við, tá tú skalt finna undirklæðir. Hvørjir stroppar eru best egnaðir ella um tað skal vera stroppaleyst, tað finna vit eisini útav. Um vit ikki hava røttu støddina á goymslu, kann verða neyðugt at bíleggja. Hetta gera vit fegin, men tað kann taka 2-3 vikur at fáa til Føroya. Vit mæla tí til, at tú kemur at royna undirklæðir í góðari tíð, so vit kunnu tryggja okkum, at tú fært tað, tær dámar allar best.
Okkara lítla loyndarmál
Brúðarklæðini og undirklæðini eru klár, og umráðandi er at halda linjuna til stóri dagurin upprennur. Gongur ikki heilt at halda linjuna er PrimaDonna shapewear loysnin, sum strammar tað heila upp. Við henni fært tú eyka sjálvsálit. Stúr ikki – hetta verður millum okkum!
Tú í miðdepilin
Tað snýr seg 100% um teg! Njót at vera í miðdeplinum hesa løtuna. Stílráðgevin hevur til endamáls, at tú fert úr handlinum aftur við undirklæðum, sum sita perfekt. Umráðandi er, at tú kennir teg væl á tínum serliga degi. Fylg tí hjartanum, tá tú velur brúðarundirklæðir og brúðarklæðir.
Brúðgómurin
Sjálvandi er eisini týdningarmikið, at brúðgómurin er í lekkrum undirklæðum á brúdleypsdegnum. Vit hava Calvin Klein boxershorts til hansara í fleiri litum og sniðum. Góðskan er í hásæti, og tey fáast í bummull, modal og mikrofiber. SIRI – tí TÚ ert nakað serligt
SIRI – tí TÚ ert nakað serligt


text:
Verðin er soleiðis innrættað, at vit skulu helst øll verða til okkurt stórt. Helst til okkurt, sum verðin kann leggja til merkis. Vertin á, hvat vit skulu leggja til merkis. Bara vit verða løgd til merkis. Vit taka okkum sjálvi upp, bæði á sjónbond og á ljóðbond. Leggja okkum út at alnetið. Vit skriva um okkum sjálv. Leggja okkara vánaligu lívshandrit á netið. Vit leggja myndir av okkum sjálvum út, og biðja so nógv sum gjørligt um at viðmerkja á dáma okkum. Skulu vit alla tíðina vera netja, vera á, og skulu vit samstundis síggja út sum ein stjørna, íðan so er ikki nógv annað at gera, enn at renna fyri pundunum og eftir pundunum, og riggar tað ikki, íðan, so ber væl til at súgva seg tóman fyri feitt. Samstundis sum vit skulu síggja soleiðis út, at onkur skal leggja okkum til merkis, so gerast vit klænri og klænri og gerast verri og verri at fáa eyga á.
Hetta rákið, ið vil hava okkum at síggja út soleiðis sum ávísir granskarar meta vera ein sunn og góð útsjónd, tað er ikki til at halda út. Men tit! Eftir eitt rák kemur altíð eitt mótrák. Ikki tí, at vit aftur skulu fara at síggja út sum hvalir, ið hava gjørt landgongd, men vit, ið fáast við bókmentir og list, vit vóna, at mótrákið kemur okkum væl við. Vit vóna at fleiri fara at lesa bøkur og fleiri fara út at lurta eftir, meðan høvundar lesa upp sínar tekstir og greiða frá sínum skaldskapi.
Í Svøríki er maður, ið nevndur er Bruno K. Öijer. Hann hevur hesi nógvu seinastu árini lisið upp fyri fullsettum húsum í Svøríki. Eini 300 til 400 fólk lurta eftir hansara karismatiska upplestri, hvørja ferð, hann lesur upp. Eg upplivdi Bruno fyri einum 15 árum síðani í Politikkens hus í Keypmannahavn. Tað, sum eyðkennir Bruno K. Öijer er, at hann dugir allar sínar tekstir uttanat. Sjálvur hevur hann sagt í viðtali, at tað er onki minni enn ein sjálvfylgja at duga sínar egnu tekstir uttanat. “Eg havi for fanin skrivað tekstirnar sjálvur,” leggur hann háðandi afturat og flennir, áðrenn hann sýgur eina sigarett.
Nær fara vit í Føroyum at streyma til upplestrar? Nær fara vit at renna til upplestrar heldur enn at renna eftir ella undan pundum?
Í fjør skipaði Rithøvundafelagið saman við Cirkusi fyri vetrarupplestri fjúrtanda hvønn mikudag. Tiltakið var ógvuliga gott, og eg vóni, at hetta heldur fram, nú myrkrið sýgur seg yvir sitandi og rennandi føroyingar.
Vónandi fyllast eisini hølini í Føroyum við orðum, yrkjarum og áhoyrarum. Vónandi.
OMR


text:
Stovnurin av brandgás í Føroyum í vøkstri
Í nýggjari útgávu av DOFT - Dansk Ornitologisk Forenings Tidsskrift – er stutt grein um brandgás í Føroyum. Høvundarnir eru Sjúrður Hammer, Hanna Joensen og Jens-Kjeld Jensen.
Brandgás (Branta leucopsis) hevur fyrr verið ein sjáldsamur gestur í Føroyum, sum hevur steðgað her um várið og um heystið.
Í 1989 sást eitt gásapar við 5 eggum við Gróthúsvatn á Sandoy, men har komu eingir ungar undan. Í 1990 vóru 4 brandgæs av ókendum uppruna og ein brandgás helst sloppin úr fangaskapi í Tórshavn sæddar við Gróthúsvatn. Eitt par fekk ein unga í 1991.
Síðani 2005 er stovnurin vaksin munandi. Hetta er staðfest við regluligum fuglateljingum. Í 2016 er samlaði stovnurin komin uppá 356 brandgæs, harav 148 vóru ungar. Fyrstu árini vóru teir støðufuglar, men síðani 2008 eru teir fluttir um veturin.
Hóast brandgásin er vard móti veiðu við lóg, so er hugsandi, at stóri stovnsvøksturin kann ávirka hugburðin til brandgæs, so at tað verður ynski um stýring av stovninum.
Greinin í DOFT kallast ”The history of Barnacle Geese in the Faroe Islands” og kann lesast her
DOFT kemur út fýra ferðir um árið við greinum um fuglakanningar, serliga í Danmark, Grønlandi og Føroyum. Allar greinarnar eru tøkar niðarlaga á hesi síðuni
Mynd: (c) Marita Gulklett 2016


text:
U15-landsliðið við gentum úttikið
ítróttur10-06-2017 - 19:37 - Jóanis Nielsen
Øssur Hansen, landsliðsvenjari, hevur úttikið U15-hópin við gentum, sum síðst í juli fer til Brøndby Cup í Danmark.
Í døgunum 25. til 30. juli fer føroyska U15-landsliðið við gentum at taka lut í Brøndby Cup í Danmark. Øssur Hansen er venjari hjá U15-gentunum, og hann hevur nú sett navn á tær 18, ið eru úttiknar til kappingina.
Føroyski hópurin
Fridrikka Maria Clementsen, AB
Judith Eilersdóttir Rasmussen, AB
Eyðbjørg Reynslág, AB
Ronja L. Mouritsen, AB
Tóra G. Justinussen, B36
Lív Rúnadóttir, B36
Jana Mittun, B36
Birita P. Rasmussen, B36
Elsa Egholm, B36
Sunniva Willemoes, HB
Anna Maria Heðinsdóttir, HB
Lóa Samuelsen, KÍ
Malena Olsen, KÍ
Karin Gøthe Áslaksdóttir, Víkingur
Bergljót Hansen, Víkingur
Anna Petera Hansen, Víkingur
Nancy Einarson, TB/FCS/Royn
Maria Vinjardsdóttir Johansen, B68
Fyri tveimum árum síðani var føroyska U15-landsliðið við gentum eisini við í Brøndby Cup, og tá eydnaðist føroyska liðnum at vinna kappingina.


text:
Síðan Føroya Fróðskaparfelag bleiv stovnað, hevur felagið givið út bøkur og rit.
Í 2005 bleiv bókaforlagið Fróðskapur sp/f sett á stovn. Fróðskaparfelagið er høvuðseigari í forlagnum, sum tað rekur saman við Fróðskaparsetri Føroya. Fróðskapur sp/f stendur nú fyri bókaútgávunum og gevur í meðal 5 bøkur út árliga. Harumframt kemur árliga vísindaliga tíðarritið hjá Fróðskaparfelagnum, sum kallast Fróðskaparrit og vísindaliga bókarøðin ið kallast Supplementum.
Fróðskaparfelagið gevur eisini út populervísindaliga ritið Frøði.


text:
Skalt tú giftast í nærmastu framtíð og ert ikki vís í, hvør ger vakrar brúðarbukettir og brúðarpynt? So hava vit svarið! Nemliga Orkis Blómuhandilin!
Til ber – og best er – at bíleggja tíð áðrenn tit ætla at tosa við tey um tykkara ynski, so tit fáa sum mest burturúr. Orkis hevur faklærd og sera dugnalig starvsfólk, sum elska at vegleiða og at koma við hugskotum.
Tá tú byrjar at leggja ætlanir, er gott (men ikki krav) at vita hetta, áðrenn tú kemur á gátt hjá Orkis:
- Tema (t.d. romantiskt, rátt, vetur, vár o.s.fr.)
- Litur ella litir – Plaga ofta at vera út frá temanum. T.d. um man velur romantiskt, so er sart rosa ofta ein góð loysn.
- Hvat høli og umleið hvussu nógv fólk koma – Endaliga talið hevur ikki so nógv at siga í byrjanini.
- Budgett – Hvussu nógv tit ætla at brúka upp á at prýða hølið, upp á brúðarbukettina o.s.fr.
- Prýði til hvat – T.d. brúðarbukett/brúður, brúðgóm, vígsluhølið, veitsluhølið, bilin, brúðargentur/-dreingir, pápar, beiggjar, ja hvussu langt ein vil fara.
Um tú veitst, júst hvat tað er, tú vilt hava, og møguliga hevur myndir, ið tú kanst forklára útfrá, ert tú vælkomin at taka tær við ella senda tær til Orkis á Facebook. Tey hava eisini Føroya breiðasta úrval av vasum, stakum, uppsatsum o.ø., sum tú kanst leiga.
Hjartaliga til lukku við trúlovingini, vit ynskja tykkum alt tað besta og góðan fyrireikingarhug!
Vit høvdu hoyrt nógv gott um Orkis, og tí hugsaði eg beinanvegin um tey. Og hóast brúdleypið var í Suðuroynni, var tað einki problem. Eg vísti teimum myndir av, hvussu eg vildi hava brúðarbukettina og pyntið, og eg var so sera væl nøgd við úrslitið. Eg vil heilt sikkurt viðmæla Orkis.
Miriam við Kvíggjá
Deil hesa grein


text:
Fingrarnar vekk frá Ingálvi/
Eitt øgiligt kjak er komið í kjalarvørrinum av avgerðini hjá Piu Kjærsgaard um at heingja eitt stórt Dannebrogsflagg upp mitt í Fólkatingssalinum. Nógv eru atfinningarsom og halda, at danski tingsalurin gerst meira nationalistiskur við flagginum enn við myndateppinum Som en rejselysten flåde, sum Berit Ann-Mari Hjelholt gjørdi í 1982 yvir sangin av sama navni, sum Helge Rode skrivaði og sum Carl Nielsen setti lag til. Myndateppið er til renovatión og verður til alla lukku hongt upp aftur, eins og flaggið verður tikið niður aftur.
Men tað skuldi jú koma, uppskotið um, at eisini vit eiga at fylgja fyridøminum hjá frúnni Kjærsgaard. Uppskotið er enn bara sæð á Facebook, men allíkavæl, so rennur tað mær kalt niður eftir rygginum bara tankin um eitt andarhald at skula vera fyriuttan stórverkið hjá Ingálvi av Reyni frá 2002, Gjøgnum tíð og rúmdir, sum gjøgnum fleiri ár hevur verið mær ein sannur uggi av stórslignari visión í tí ikki altíð so imponerandi kjakinum, sum hevur verið at hoyrt í Tingvarpinum.
Ingálvur av Reyni var 82 ára gamal, tá hann fekk heiðursuppgávuna at mála eitt stórt verk til Løgtingsalin, sum skuldi hanga á endavegginum. Hann vrakaði ta fyrstu myndina og málaði eina aðra einfaldari og lættari mynd til tingsalin. Tryggingarsambandið Føroyar keypti ta vrakaðu myndina, sum eisini er góð og sum prýðir móttøkuna á Kongabrúnni. Heitið á myndunum báðum stavar frá yrking hjá Janusi Djurhuus: “Gjøgnum tíð og rúmdir”, brot í yrkingini ljóðar soleiðis:
Djúpt í mínum huga
har alfjarar øldir húsast
djúpt í mínum huga
har forfedra fjøldir durva
drálar ein sangur...
í honum hoyrist látur frá leskandi keldum...
í honum andar fleyrið hitt lina og lotið hitt lýggja
í honum dunar øgiligt brim og skakandi stormar...
Myndin hjá Ingálvi av Reyni er hansara tulking, hansara sangur um Føroyar. Hann hevur lagt alla sína vitan og allar sínar royndir í hesa uppgávuna og málað eina abstrakta mynd, so at vit áhaldandi kunnu hyggja at henni og fáa nakað nýtt burturúr.
Yrkingin hjá Helge Rode:
Som en rejselysten flåde
ankret op ved Jyllands bro
under vejrs og vindes nåde
ligger landet dybt i ro.
Hårdt går hav mod bro og stavn
møder Danmarks stille navn.
Hør, hvor blidt det klinger.
Hvor vi stod og hvor vi gik,
kom dit navn, som sød musik
blødt på hvide vinger.
Havombruset yngler landet.
Tusind øer gik af havn,
lod sig bære bort af vandet
for at bære Danmarks navn.
Muntert frem til livets dyst
gennem mulm og strålelyst.
Hil jer, vore skibe!
Flaget blaffer rødt og hvidt.
Her er Danmark, dit og mit,
med sin kølvandsstribe.
Hav og muld skal dansken pløje.
Venner. Hvad vi fik for muld!
Bølgelandets runde høje
tavlet ud i grønt og guld.
Lærken klatrer fra sin seng
i den morgenvåde eng
ad sin jakobsstige.
Med de lyse nætters skær
over stille bøgetræer
åbner himmerige.
Hør det! Husk det, alle danske!
Klar og frodig er vor ånd.
Sproget slutter som en handske
om en fast og venlig hånd.
Værn med vid, hvad hélt er vort.
Sig kun sandhed, jævnt og kort,
gladest ved det milde.
Danskens lov i strid og fred
være ret og billighed,
som kong Volmer ville.
Vinterklart og sommerbroget,
morgenmuntert, skumringssvøbt,
ligefremt og latterkroget
smilbestrålet, tåredøbt.
Det er Danmarks frie sprog,
uden tryk af fremmed åg
frejdig Freja taler.
Eget brød på egen dug,
Danmarks hvede, Danmarks rug,
Dybbøl mølle maler.
Om din frihed vil vi værne,
holde skjoldvagt om din fred,
ofre dig en moden kerne,
fra din jord i tusind led.
Indånd Nordens frie luft,
stilhed sød af blomsterduft,
blæst, som søen salter,
medens vi med trofast sind
sætter al vor gerning ind
Danmark, på dit alter


text:
Túee.. Hetta byrja at líkjast sum hár aftur. Mín næsta roynd ætlaði eg skuldi vera ein blandin av bakipulvur, sitrón og shampoo. Sá eitt youtube-tutorial-klipp við góðum ráðum. …tíbetur hugdi eg líka eftir kommentarum niðanfyri. Har var ein, sum við myrkastu banniorðum spurdi, hví í svartasta afrika tær ikki ávaraðu, at blandingin brendi hárbotnin í […]
Savn fyri mars 2014
Got the blues – ella søgan um glætaða frisørin 3. dagur31 mars, 2014
Got the blues – ella søgan um glætaða frisørin 2. dagur27 mars, 2014
Eg fari sjálvandi ikki bara at geva upp. Eg kann saaaktans fiksað hettarher, sodannarhar. Eg haldi ikki at Gomul føroysk heimaráð sigur nakað um blágrønt hár, so í dag havi eg googlað. Akut-emergency hjálp til mítt pena, pena hár. Vit byrja í lætta endanum: ting, sum eg liggi inni við. Mín fyrsta roynd: […]
Got the blues – ella søgan um glætaða frisørin 1. dagur27 mars, 2014
Aaah, for fuck’s sake! Treiska eg. Síðst, eg var til frisør, var tá eg fekk studentaskúlaprógv. Sjálvt um tað alment ikki kann vera meir enn 3-4 ár síðan, kann eg tó viðmerkja, at tað nokk er líííka eru + nøkur ár.. Men ja. Eg kann ikki ordiliga ganga við til at gjalda 100-tals pengar og […]


text:
Tað rakk ikki til heiðursmerki, nú Pál Joensen legði út fyri Aalborg Svømmeklub í 4 x 200 frí, men splitt-tíðin hjá honum á 1:47.38 er so væl og virðiliga føroyskt met. Danska juniormetið hjá Jon Rud frá 2004 var 1:48.69, og harvið eru danir nú í teirri óhepnu støðu, at ein føroyingur eigur danska juniormetið. Jacob Carstensen eigur seniormetið, sum er 1:45.56, frá 1998.
Pál skal svimja 200 frí aftur í innleiðandi í morgin árini, ímóti millum aðrar Jon Rud og Mads Glæsner. Hann hevur nú næstbestu tíð, um man samanber við tilmeldingartíðirnar hjá hinum, har Jon Rud hevur tilmeldingartíð 1:46.93, Emil Dall-Nielsen 1:47.89, og Mads Glæsner 1:48.51.


text:
Í kjalarvørinum á uppskotinum hjá landsstýrismanninum í Fiski- og tilfeingismálum Tórbirni Jacobsen um broyting í lógini um landsjørð, tykist henda ærin hava sett seg ovast á bunkan.
Tórbjųrn Jacobsen, landsstżrismašur vil hava lųgtingiš at samtykkja, at landsstżrismašurin skal ovasta fyrisitingarliga myndugleika, mešan bųndur, festarar vilja halda fast um verandi skipan viš at Bśnašarstovan er ovasti mynduleiki.
Henda ęrin hevur sett seg ovast į bunkan og sagt: "Her bestemmi eg".
Henda ęrin ķ Kollfjaršardali vil rįša sęr sjįlvum og hevur sett seg ovast į bunkan (mynd: heimabeiti)


text:
13. mai 2013Nr. 39
Løgtingslóg um semingsstovn
Samsvarandi samtykt Løgtingsins staðfestir og kunnger løgmaður hesa løgtingslóg:
Kapittul 1
Semingsstovnur, tilnevning
§ 1. Skipaður verður semingsstovnur at finna semju í kollektivum áhugatrætum á øllum arbeiðsmarknaðinum.
Stk. 2. Tilnevnd verða eitt semingsfólk og eitt varasemingsfólk (semingsfólkini) fyri trý ár í senn, sbr. tó § 2, stk. 2. Semingsfólkið hevur leiðsluna av stovninum. Setanarbólkur valdur eftir § 2 tilmælir semingsfólkini og skal boða frá tilmælinum seinast ein mánað áðrenn nýtt skeið. Semingsfólkini skulu vera óheft av áhugamálum hjá pørtunum á arbeiðsmarknaðinum. Landsstýrismaður setir semingsfólkini samsvarandi tilmælinum.
Stk. 3. Doyr semingsfólkið, tekur seg úr starvi ella verður sagt úr starvi, skulu semingsfólkini tilnevnast at byrja nýtt skeið. Varasemingsfólkið tekur tó við fyribils, tá ið semingsfólkið hevur forfall.
§ 2. Teir í skjali 1 nevndu partar velja setanarbólk við 18 limum at velja semingsfólk; 3 limir verða valdir úr hvørjum høvuðsbólki, nevndum í skjali 1. Gerðarrættarformaðurin í Fasta Gerðarrætti boðar hvørjum høvuðsbólki til fundar at velja umboð síni.
Stk. 2. Er ikki semja í nevndu høvuðsbólkum um at velja limir í setanarbólkin innan hálvt ár, áðrenn nýtt skeið byrjar, velur gerðarrættarformaðurin limirnar millum teirra, ið partarnir hava nevnt.
Stk. 3. Gerðarrættarformaðurin stjórnar fundum í setanarbólkinum og roynir at finna fulla semju. Eydnast ikki at finna semju, verður atkvøtt um ymsu evnini; eru 10 atkvøður fyri ávísum evni, er tilmælið samtykt. Fær onki evni 10 atkvøður, ger gerðarrættarformaðurin einsamallur tilmæli um semingsfólk at seta fyribils, til tilmæli kann gerast við minst 10 atkvøðum.
Stk. 4. Landsstýrismaður kann í kunngerð broyta skjal 1.
§ 3. Semingsfólkið skal biðja sær hjálparsemingsfólk. Hjálparsemingsfólk lúka somu treytir sum semingsfólkini.
Kapittul 2
Trætustovnur
§ 4. Partar í kollektivum sáttmálum hava skyldu at skipa nøktandi trætuloysn sínámillum.
Stk. 2. Hava partarnir ikki gjørt aðra semju eftir stk. 1, hava teir skyldu at viðurkenna Fasta Gerðarrætt í øllum málum um samtykt, marknamál, brot og stríðsstig.
Stk. 3. Einhvør træta um heimildir hjá semingsfólkum kann leggjast fyri Fasta Gerðarrætt.
Kapittul 3
Upplýsingar, fráboðanir og kunning, fráboðanarfreist
§ 5. Semingsstovnurin skal støðugt kunna seg við sáttmálaviðurskifti og aðrar viðkomandi umstøður á arbeiðsmarknaðinum.
Stk. 2. Semingsstovnurin kann krevja allar sáttmálar og annað tilfar, ið viðkomandi eru fyri starv stovnsins, frá feløgum, stovnum og einstaklingum.
§ 6. Partarnir á arbeiðsmarknaðinum hava skyldu at fráboða semingsstovninum allar uppsagnir av sáttmálum.
Stk. 2. Semingsstovnurin skal kunna seg um samráðingar, ið eru í gongd.
§ 7. Partarnir hava skyldu at áseta sínamillum reglur í áhugatrætu, herundir í minsta lagi um fráboðanarform og fráboðanarfreist undan arbeiðssteðgi.
Stk. 2. Hava partarnir ikki gjørt aðra semju eftir stk. 1, hava teir skyldu at boða frá beinleiðis til viðkomandi samráðingarleiðara hjá mótparti.
Kapittul 4
Samráðing og seming
§ 8. Hava samráðingar verið partanna millum, ella hevur ein av pørtunum noktað at tikið upp samráðingar, og útlit ikki eru fyri at fáa semju partanna millum, kann ein av pørtunum boðsenda semingsstovninum. Semingsstovnurin kann tá eisini av sínum eintingum boða pørtum til semings, og kann tá áseta neyðugar reglur partanna millum fyri semingina.
Stk. 2. Metir semingsstovnurin ikki, at veruligar samráðingar eru farnar fram, kann hann áseta pørtunum freist at gera hetta, áðrenn stovnurin fer undir seming.
§ 9. Fyri hvørja seming úttekur semingsfólkið í samráð við partarnar eitt ella fleiri varasemingsfólk.
Stk. 2. Partarnir hava skyldu at gera eftir fundarboðum og fyriskipanum í sambandi við seming.
Stk. 3. Semingsfólk kunnu, sum tey meta neyðugt, heita á partarnar um at ganga hvørjum øðrum á møti ella broyta støðu sína til tess at loysa stríð og finna semju.
Stk. 4. Semingsfólk kunnu krevja, at ávís stríðsmál vegna faktøkni ella ónøktandi samráðing verða viðgjørd fyri seg, antin undan semingsroyndini ella aftaná seming um høvuðsstríðsmálini. Semingsfólk kunnu áseta freistir fyri hesum.
Stk. 5. Semingsfólk kunnu undir seming seta fram óformlig tilmæli ella formlig semingsuppskot. Tá ið formligt uppskot verður sett fram, skal tað dyljast, til allir partar hava svarað. Áðrenn uppskotið verður handað pørtunum, skulu semingsfólk ráðføra seg við umboð fyri hvørja síðu.
Stk. 6. Semingsfólk áseta svarfreist í samráð við partarnar.
Stk. 7. Partarnir kunnu annaðhvørt taka undir við ella vraka semingsuppskot. Hvussu semingsuppskot skal samtykkjast veldst um viðtøkur og heimildir hjá viðkomandi pørtum.
§ 10. Semingsstovnurin kann útseta arbeiðssteðg eina ferð í mesta lagi í eina viku.
Kapittul 5
Trúnaðarmál, upplýsing, endurskoðan
§ 11. Upplýsingar, tilfar og skjøl, ið semingsstovnurin hevur fingið í sambandi við samráðingar undir semingsstovnins leiðslu eru trúnaðarmál uttan so, at partarnir semjast, og upplýsingarnar ganga fram av semjuni.
Kapittul 6
Fígging og gjøllari reglur
§ 12. Landskassin ber útreiðslur av semingsstovni eftir játtan á árligu fíggjarløgtingslógunum.
Stk. 2. Partarnir bera sjálvir egnar útreiðslur samsvarandi starvsskipan.
Kapittul 7
Gildi
§ 13. Lógin kemur í gildi 1. mai 2013
Stk. 2. Samstundis fara úr gildi allar ásetingar í Lov nr. 86 af 31. mars 1928 for Færøerne om Mægling i Arbejdsstridigheder uttan ásetingarnar í § 5, stk. 1-3 og § 7.
Stk. 3. Sitandi semingsfólk halda fram eftir nýggju skipanini, til verandi skeið ganga út.
Tórshavn, 13. mai 2013
Annika Olsen (sign.)
varaløgmaður
Lm. nr. 122/2012
Skjal 1
Partarnir á arbeiðsmarknaðinum, bólkað í stavrað
Løntakarafeløgini fyri verkafólk og tílíkar fakbólkar (løntakarar á privata arbeiðsmarknaðinum)
Finansforbundet
Flogskiparafelag Føroya
Føroya Arbeiðarafelag
Føroya Handverkarafelag
Føroya Prentarafelag
Føroysk Miðlafólk
Havnar Arbeiðskvinnufelag
Havnar Arbeiðsmannafelag
Klaksvíkar Arbeiðskvinnufelag
Klaksvíkar Arbeiðsmannafelag
Landsfelag Handverkaranna
S & K
Starvsfólkafelag Føroysku Sparikassanna
Súlan
Yrkisfelagið Trygdin
Manningarfeløgini
Fiskimannafelagið
Maskinmeistarafelagið
Føroya Skipara- og navigatørfelag
Løntakarafeløgini fyri starvsfólk og tílíkar fakbólkar
Almanna- og Heilsurøktarafelag Føroya
Arkitektafelag Føroya
Bioanalytikarafelagið
Búskapar- og Løgfrøðingafelag Føroya
Dansk Farmaceutforening
Ergoterapeutfelagið
Fakfelag Sjómansskúlalærara í Føroyum
Farmakonomforeningen
Felagið Føroyskir Sjúkrarøktarfrøðingar
Felagið Maskinmeistaralærarar
Foreningen af yngre læger/Hjálparlæknaráð Føroya
Føroya Byggifrøðingafelag
Føroya Lærarafelag
Føroya Musikklærarafelag
Føroya Pedagogfelag
Føroya Psykiatrifelag
Føroya Tekniska Lærarafelag
Føroya Verkfrøðingafelag
Føroyskir Fysioterapeutar
Heilsuhjálparafelag Føroya
Lærarafelag Handilsskúlans
Ljósmøðrafelag Føroya
Magistarafelagið
Økonomafelag Føroya
Starvsmannafelagið
Yrkisfelag Studentaskúla- og HF-lærara
Arbeiðsgevarafeløgini
Føroya Arbeiðsgevarafelag
Føroya Handverksmeistarafelag
Føroya Prentsmiðjufelag
Reiðarafeløgini
Føroya Reiðarafelag
Reiðarafelagið fyri Farmaskip
Almennu arbeiðsgevararnir
Fíggjarmálaráðið
Kommunala arbeiðsgevarafelagið


text:
Hvørja upphædd ynskir tú at seta inn? Hesin roknarin vísir tær hvussu nógv tú fært fyri innistandandi á teimum ymsu kontunum eftir einum ári.
Upphædd dkk
Fyrivarni: roknimaskinan er hugsað sum eitt vegleiðandi amboð. Hædd er ikki tikin fyri rentubroytingum, rentuskatti o.ø.
GG: Er onkur tekstur gráur, merkir hetta, at upphæddin ikki er nóg høg til at lúka treytirnar til hesa kontuna.
Samanber uppsparingskontur
Her kanst tú samanbera uppsparingaskontur. Trýst á eina kontu og tú sært eina stutta lýsing av kontuni.
Bassakontan er barnauppsparingin til børn til og við 12 ár. Bassakontan hevur hægri rentu enn vanligar kontur og peningurin er bundin til barnið er 13 ár. Eftir hetta verður kontan broytt til Uppsparing Ung.
Uppsparing Ung er uppsparingarkonta til børn og ung upp til 18 ár. Kontan hevur hægri rentu enn vanligar kontur og peningurin er bundin, inntil barnið er 18 ár.
Framtíðarkontan er til tín, sum vil spara upp til ávíst endamál, tvs. til bústað og/ella útbúgving. Kontan hevur høga grundrentu + eykarentu. Um peningurin ikki verður brúktur til antin bústað ella útbúgving fellur eykarentan burtur.
Til ber eisini at spara upp til umvælingar av egnum bústaði, men tá verður eykarenta ikki latin. Øll kunnu stovna Framtíðarkontu.
Tín eftirlønaruppsparing skal tryggja, at tú hevur nóg mikið at liva av, tá tú fert frá vegna aldur. Fyri at tryggja, at tú varðveitir ein góðan livifót, er neyðugt at byrja at spara saman í góðari tíð.
Bindur tú peningin í 3 mðr. fært tú hægri rentu enn á vanligari kontu. Jú meira tú setir inn á kontuna, jú hægri rentu fært tú.
3 mðr. uppsøgn merkir, at tú boðar okkum frá 3 mánaðar innan, tú tekur peningin av kontuni.
Bindur tú peningin í 12 mðr. fært tú meira í rentu, enn á vanligum kontum og t.d. 3 mðr. uppsagnarkontu. Jú meira tú setir inn á kontuna, jú hægri rentu fært tú.
12 mðr. uppsøgn merkir, at tú skalt boða okkum frá 12 mánaðar innan, tú tekur peningin av kontuni.
Kontan er til tín, sum vilt hava hægri rentu fyri pening, sum ikki skal brúkast her og nú, og sum kann bindast í tvey ár.
Kontan kann stovnast nær sum helst og er bundin frá stovningardegnum og tvey ár fram.
Kontan er til tín, sum vilt hava hægri rentu fyri pening, sum ikki skal brúkast her og nú, og sum kann bindast í trý ár.
Kontan kann stovnast nær sum helst og er bundin frá stovningardegnum og trý ár fram.


text:
Hvat eyðkennir tær kvinnur, sum flyta millum Føroyar og Danmark?
Hendan spurningin viðgerð Karin Jóhanna Leitisstein Knudsen í sínari phd-ritgerð, sum hon skal verja fríggjadagin tann 9. september.
Ritgerðin lýsir sostatt ein spurning, sum hevur verið nógv viðgjørdur seinnu árini. Kvinnurnar rýma, hevur staðið óteljandi ferðir í yvirskriftum, tí undirskot hevur verið av konufólki í Føroyum.
Ritgerðin hevur heitið “Fending for yourself – women’s migration between the Faroe Islands and Denmark”.
Hvørjum rýma tær frá, og hvat fara til? Ritgerðin kannar og setir orð á tey viðurskifti, sum gera, at føroyskar kvinnur flyta av landinum fyri at fáa umstøður at klára seg sjálvar.
Setrið skrivar á heimasíðuni, at Karin Jóhanna Leitisstein Knudsen hevur verið innskrivað á Fróðsskaparsetrinum og RUC til tvífalt phd-prógv. Tað er ein samstarvsháttur, har bæði universitetini hava havt ábyrgdina av phd-náminum og geva henni hvør sítt prógv.
Karin Jóhanna er harvið tann fyrsta, ið lýkur dupult phd-prógv - um hon væl at merkja stendur royndir, tí hon skal fyrst verja ritgerðina tann 9. september klokkan 13.


text:
Jólakappingin í svimjing
Komandi sunnudag verður árliga jólakappingin í svimjing á skránni. Kappingin, sum verður í Klaksvík, byrjar kl 17.00.
15 ymiskar kappingar vera á skránni, og eini 30 svimjarar úr øllum landinum fara at kappast. Heiðursmerki verða latin nr.1,2 og 3 í hvørjari kapping, svimjarar á 4., 5. og 6. plássi fáa eitt serligt heiðursband.
Vit gleða okkum til eina spennandi og góða kapping
Kalendari
Slóðir
Innanlanda
- Ítróttafelagið Smæran
- Ítróttafelagið Svanur
- Ítróttasamband Føroya
- Meginfelag teirra brekaðu
- Javni
- Sjóndepilin
- Deyvafelagið
Nlsk. sambondini fyri brekað
Altjóða sambond


text:
Í marknaðarføringini av Føroyum sum ferðamannaland verður ofta nýtt orðið at "selja" Føroyar. Hetta er ikki rætt, tí sum útgangsstøðið er marknaðarføring ikki tað sama sum at selja.
Nú um dagarnar hevur týski filmsleikstjórin Wim Wenders verið her heima og m.a. nevnt, at Føroyar eru "seinasta lítla paradís á jørð." Landsstýrið, fjølmiðlar, ferðavinna og filmsfólk í Føroyum gleðast stórliga, tí nú koma vit á heimskortið og tað kann fáa ómetaligan stóran týdning fyri filmsframleiðslu og ferðavinnu.
Haldi føroyski filmsframleiðarin segði, at orsakað av útlendskari filmsframleiðslu er íslendska ferðavinnan eksploderað. Hann nevndi ikki, at vanligi íslendingurin, sum einki hevur við ferðavinnuna at gera, ynskir øktu ferðavinnuna av h… til. Mær tykist, at einasta endamál hjá politikarum og ferðavinnuni er at fáa sum mest av ferðafólkum til Føroya.
Fyri nøkur av okkum, sum eru fødd, uppvaksin og hava búð her alt lívið – óhugsandi at búð aðrastaðni – hevur hetta altíð verið paradísið á jørð og"altíð er landið LANDIÐ, nógv betri enn onnur lond." Vit vistu tó ikki, at hetta var "seinasta lítla paradísið á jørð", sum týskarin segði.
Nú politikarar, fjølmiðlar, ferðavinnan og øll onnur gleðast um týsku orðini, sum skulu fáa fleiri ferðafólk til Føroya, undrar tað meg almikið, at eingin – eingin – hevur spurt ella sett sær sum endamál at virka fyri, at hetta" seinasta lítla paradísið á jørð" framhaldandi verður tað. Eingin tykist at hugsa um varðveitan av okkara paradísi, men bert at fáa útlendsk ferðafólk í hópatali at koma til landið. Her verður ikki hugsað um at verja paradísið, men bert at vinna pening úr ferðafólki, jú fleiri jú betur, ið koma til Føroya.
Hvar eru ætlanir at verja nattúruna móti ágangi? Hava vit selt hana til oyðileggingar fyri løtuvinning?
Við omanfyri standandi í huga, er hetta ikki marknaðarføring, men søla av landinum fyri løtuvinning, sum politikarar og ferðavinnan fremja. Verið varin, tí tit kunnu skjótt drepa blíðskapin hjá føroyingum, tá vit eins og íslendingar ynskja tey av h… til.
At selja Føroyar
Meðan ivamál kanska kann setast, um politikarar og ferðavinnan selja Føroyar, er tað tó eingin ivi um, at føroyskar fyritøkur hava selt góðar føroyskar fyritøkur til útlendingar fyri løtuvinning, við tí úrsliti, at peningur, skaptur her av føroyingum, streymar út av landinum.
Hví mótmæla tjóðskaparflokkarnir ikki? Tí nakrir av teirra limum hava gingið á odda at selja føroyskar fyritøkur til útlendingar. Sama er við teimum "andaligu frelstu", har nakrir "brøður" hava luttikið í dansinum um Gullkálvin. Hesir vassa so bert inn í okkurt bønhús og siga við timburmannin úr Nazareth, at tey eru frelst, tí tey trúgva, og so er fríbilettin gjøgnum Perluportrið tryggjað. Einki verður nevnt um kamelina og nálareygað. Er bønhúsið ov trongt, letur man bert eitt nýtt, størri og fínari, byggja, og so er man framvegis tryggjaður.
Skipafelagið Føroyar
Stovnað í 1919, haldi eg. Aftaná at hava røkt ferðasambandið við DK í nøkur ár, lat felagið í 1953 stásiliga ferðamannaskipið Tjaldur byggja. Tjaldur var flaggskip Føroya og Skipafelagið eitt hitt mesta hugsjónarfelagið í Føroyum.
Aftaná broytingar í ferðamannamynstrinum, varð Tjaldur selt í seinnu helvt av 60-unum. Tey seinastu 20 árini hevur Skipafelagið – nú felagið Tjaldur – gingið á odda at avreiða føroyskar fyritøkur til útlendingar fyri løtuvinning og hevur tí verið eitt tað mesta skaðafelag fyri Føroyar. Seinasta dømið er Vónin, sum fór tíl Íslands. Í hesari søluni er prógvað, at enn ein skitin háttur er við at vinna seg fram. Sambært S.T. í
Dimmu 15/7-2016 varð Vónin seld fyri 333 mió. kr. og lutfalsliga átti Norðoya Grunnurin at fingið 70-75 mió. fyri síni 21%, men fingu bert 40 mió. kr.
Kann ein fyritøka hava sál? Haldi tað, men tey ið geva henni sál eru tey, ið dagliga arbeiða í fyritøkuni – dagliga leiðslan saman við verkafólkunum og fiskimanninum. Nevnd og partaeigarir skapa sjáldan sálina í fyritøkuni.
Eitt felag sum Tjaldur, ið sigur, at alt er til sølu fyri rættan prís, hevur ikki og kann ikki hava nakra sál. At Klaksvíksreiðaríið er blivin ein av høvuðspartaeigari, bøtir ikki um sálarstøðuna. Hon verður røktað aðrastaðni.
Um allar teir, ið hava stýrt felagnum aftaná hugsjónarmannin Zakarias á Skipafelagnum og selt Skipafelagið og onnur før feløg til útlendingar, kunnu orð meginskaldsins nýtast:
"Maður kemur í mansins stað
so mannaættin seg uggar
ofta tó kom tað fyri ein dag
at eftirmenn royndust skuggar"
Tað sigst, at Tjaldur í løtuni arbeiðir við at selja enn eina góða føroyska fyritøku av landinum.
Bakkafrost
So er tað Bakkafrost, sum við keypinum av Havsbrún keypti 78% av alifeløgunum Faroe Farming, Suðuroy og Viking Seafood, Funningsfjørður og Kaldbaksfjørður. Sambært S.T. í Dimmu 15/-2016 metti Bakkafrost nevndu 22% til 95 mió. kr. út frá einum tilboði uppá 800 mió. kr. fyri alt Havsbrún. Boðið var hækkað til 1,1 milliard og alt annað líka, vóru tey 22% tá hækkaði til 130 mió. kr.
Hóast vit vóru fleiri, sum ikki vildu selja, varð undirstrikað, at um so var, at Havsbrún varð selt, skuldu minnilutapartaeigararnir í alifeløgunum bjóðast sama kurs sum vit, høvuðspartaeigarin, fingu.
Sambært Dimmu fingu minnilutapartaeigararnir ikki meira enn á leið helmingin. Hetta er ikki reelt.
Hallandi dagur
Tá (lívs)dagurin er hallandi, er lyndi av og á at líta afturá. Í 1978 hoyrdi eg hesa søgu um tveir vinmenn, sum hóast ættarlið á aldursmuni vóru bestu vinmenn. Tað var tó eitt, ið tann ungi ikki dámdi. Tað var, at tann eldri –tann vísi – altíð hevði rætt, tá tjakast var.
Ein dagin hevði tann ungi fangað ein smáfugl. Hevði hann í lógvunum og spurdi tann vísa, um fuglurin var livandi ella deyður. Nú hevði hann fyri einaferð skuld fyrimunin, tí segði tann vísi, at fuglurin var livandi, vildi hann kroysta hann til deyðis í lógvunum. Segði tan vísi hinvegin, at fuglurin var deyður, vildi hann opna lógvarnar og fuglurin kundi flúgva avstað. Tann vísi svaraði " fuglurin er í tínum hondum, sonur mín."
Sum við fuglinum eru Føroyar – hóast omanfyri nevndu feløg hava veingjaskert og avreitt nógv til útlendingar fyri óneyðugan løtuvinning – framvegis í okkara lógvum og tað er enn upp til okkum, um vit opna lógvarnar og og lata fuglin flúgva ella vit knúsa hann í lógvum okkara.


text:
Um vikuskiftið hevði Sosialurin eina greinarøð um støðuna í Kringvarpinum, har stjórin, Johnny í Grótinum, er klagaður. Fyrr í dag kom kringvarpsmaðurin, Ivan Niclasen við eini rættleiðing, og helt at Sosialurin villeiddi lesaran - og nú í kvøld svarar Barbara Holm, blaðstjóri, Ivani Niclasen aftur
Vit endurgeva her fyrst rættleiðingina hjá Ivani Niclasen og undir henni aftursvarið frá Barbaru Holm:
------------
Sosialurin villleiðir um KvF
Longu fríggjadagin gjørdi eg Barbaru Holm á Sosialinum varuga við, at týðandi partar av greinunum um ófriðin í Kringvarpinum vóru villleiðandi. Hóast hon lovaði at venda aftur til mín mánadagin, so hevur hon ikki gjørt tað enn. Tí má eg koma við hesi viðmerkingini.
KvF stjórin – Johnny í Grótinum – bjóðaði ikki av sínum eintingum stjóranum í TAKS – Eyðun Mørkøre - í sjónvarpsstovuna týskvøldið tann 26 september. Veruleikin er í stuttum hesin: KvF valdi at taka viðgerðina av skattamálinum uppaftur í september, nú redaktiónirnar vóru fullmannaðar eftir summarsteðgin. Frágreiðingin hjá Bárði Larsen fekk ikki ta neyðugu viðgerðina, tá hon kom fram í juli. Tað fyrsta innslagið um skattamálið varð sent í Degi og Viku hóskvøldið 21. sept. Tíðliga fríggjakvøldið sendir Eyðun Mørkøre eitt lesarabræv í miðlarnar, har hann vísir á sína ónøgd við tíðindaflutningin. Hetta førdi til ein fund mánamorgun millum Johnny í Grótinum, Liljan Weihe, Heina Gaard – undanfarna redaktør á Degi og Viku, og undirritaða, sum var redaktørur á Degi og Viku. Á fundinum umrøddu vit m.a., hvussu farast skuldi víðari fram eftir lesarabrævið frá stjóranum hjá TAKS. Vit vildu hava stjóran í TAKS at úttala seg um tyngjandi frágreiðingina hjá Bárði Larsen. Eisini umrøddu vit, hvussu stjórin í KvF skuldi svara stjóranum í TAKS. Svarið stóð at lesa í miðlunum mánakvøldið, og har skrivar Johnny í Grótinum m.a.: “Best hevði tó verið, um stjórin á TAKS sjálvur svaraði fyri seg og útdjúpaði almennu viðmerkingar teirra til frágreiðingina hjá Bárði Larsen. Hetta stendur honum framvegis í boði.”
Stjórin á TAKS kemur í sjónvarpsstovuna
Dagin eftir – tíðliga seinnapartin týsdagin tann 26 september - kemur Johnny í Grótinum til mín og sigur, at nú hevur stjórin á TAKS ringt til sín, og at hann – Eyðun Mørkøre – vil úttala seg. Redaktørskipanin í KvF er soleiðis háttað, at tá tað kemur til ta einstøku sendingina, stendur redaktørurin omanfyri stjóran og tíðindaleiðaran. Hetta er fyri at tryggja integritet og trúvirði, soleiðis sum tað m.a. stendur orðað í leiðreglunum um góðan fjølmiðalsið.
Eg góðtók, at Eyðun Mørkøre kom í sjónvarpsstovuna, og gjørdi greitt, at tað sjálvandi var uppá okkara fyritreytir. Hetta góðtók Johnny í Grótinum beinanvegin. Síðani umrøddi eg hetta við Liljan Weihe, og vit gjørdu av – eftir mínum tilmæli – at samrøðan skuldi fara fram í kjaksendingini eftir Dag og Viku, har Liljan var vertur. Sostatt broyttu vit kjaksendingina, nú stjórin í TAKS loksins vildi úttala seg.
Síðani yvirtók eg tað víðari telefonsamskiftið við Eyðun Mørkøre, meðan Liljan og Jan Lamhauge skrivaðu spurningarnar til hansara. Eyðun Mørkøre fekk spurningarnar til samrøðuna sendandi, og harvið varð tann avtalan, sum lá til grunds fyri samrøðuna, skrivliga staðfest.
Sosialurin villleiðir
Talan var sostatt ikki – sum Sosialurin rør fram undir – um eina dulda avtalu millum stjóran á KvF og stjóran á TAKS um at koma í sjónvarpsstovuna. Innbjóðingin var almenn. Hon stóð í lesarabrævi dagin fyri, og hon varð umrødd á áðurnevnda fundinum morgunin fyri. Talan var heldur ikki um, at stjórin í KvF breyt ta redaktionellu ketuna og legði seg út í víðari viðgerðina hendan dagin. Talan var heldur ikki um, at journalistarnir stutt áðrenn sendingina fingu innlit í eina avtalu, sum stjórin í KvF og stjórin á TAKS skuldu havt gjørt. Liljan Weihe og Jan Lamhauge skrivaðu spurningar, sum Eyðun Mørkøre fekk sendandi umleið kl.17.30. Spurningarnir staðfestu avtaluna undir samrøðuni. Og talan var heldur ikki um nakað illgrunasamt í at hava tvey evnir í kjakinum hetta kvøldið. Hetta var gjørt fyri at fáa betri stundir til at viðgera hetta torgreidda mál. Alt hetta hevði Sosialurin fingið at vita, um blaðið spurdi seg fyri hjá redaktørinum hendan dagin.
Skeiv niðurstøða
Greinarnar í Sosialinum elvdu til ørkymlan og stúran í KvF fríggjadagin. Eg vil treyðugt viðmerkja aðrar tættir í greinunum. Tað er rætt, at Liljan Weihe varð sjúkrameldað, og at Jan Lamhauge rýmdi í ónøgd. Hesi bæði hava verið undir trýsti í langa, langa tíð, tí skattamálið er eitt tungt mál at arbeiða við. Løgið nokk hevur teirra leiklutur verið viðgjørdur nógv meira enn tað veruliga innihaldið í málinum. Slíkt kostar eisini. Tað er eisini rætt, at gegnisspurningar hava verið uppi og vent í sambandi við vinskap millum Johnny í Grótinum og Regin Hammer. Men at føra hendingarnar tann 26 september fram sum høvuðsprógv fyri hesum viðurskiftum er beinleiðis villleiðandi og skeivt.
Vinaliga,
Ivan Hentze Niclasen, redaktørur, KvF
----------------
Aftursvar til Ivan Niclasen: Kritikkurin um villleiðing sendur skeiva stað
Ivan Niclasen, redaktørur í Kringvarpinum, leggur í kvøld Sosialin undir at villleiða um Kringvarpið í seinastu útgávu av VikuskiftisSosialinum. Men kritikkurin er sendur á skeivu adressu
Temaið í VikuskiftisSosialinum snýr seg um klagur, sum eru sendar frá tíðindafólki í Kringvarpinum til Kringvarpsstýrið. Millum annað finnast tey at framferðini, tá ið stjórin í Taks var boðsendur at koma í DV kjaki eitt týskvøld í september. Í klaguni stendur, at Johnny í Grótinum, kringvarpsstjóri, var tann, sum gjørdi avtaluna við Eyðun Mørkøre, uttan at tíðindaleiðari, redaktørur ella journalistur, sum hevur viðgjørt málið, vóru vitandi um tað. Tað er hendan hendingin, sum Ivan Niclasen nú leggur Sosialin undir at villleiða um. Tí Ivan Niclasen var redaktørur hetta kvøldið og upplivdi ikki hendingina soleiðis, sum tað stendur í klaguni.
Innanhýsis trupulleiki
Trupulleikin við argumentatiónini hjá Ivani Niclasen er tó, at um so er, at hetta er villleiðandi, so er tað ikki Sosialurin sum villleiðir. Tað, sum vit skriva, er rætt endurgivið úr klagunum, sum eru sendar kringvarpsstýrinum. Temaið er bygt á klagurnar, og so hava stjórin, stýrisformaðurin, tíðindaleiðarin, ein journalistur og eitt álitisfólk fingið høvi at viðmerkja málið.
Um Ivan Niclasen heldur, at pástandir í klagunum eru villleiðandi, so er Sosialurin ikki rætta adressan at senda atfinningarnar. Hinvegin vil tað siga, at Ivan Niclasen heldur, at starvsfelagar hjá honum villleiða um eina hending, sum hann sjálvur var partur av. At Ivan Niclasen hevur eina aðra fatan av støðuni, broytir ikki veruleikan, at klagurnar eru skrivaðar og sendar kringvarpsstýrinum, og tað er hetta, sum Sosialurin viðger.
Og um so er, at Ivan Niclasen heldur, at vit ikki skulu taka klagur í Kringvarpinum í álvara, so er trupulleikin í Kringvarpinum munandi størri enn tann, sum Sosialurin hevur varpað ljós á.
Ivan Niclasen vísir í skrivi í kvøld eisini á, at hann hevði eina avtalu við meg í dag. Eg havi tosað við Ivan Nicalsen, um enn tað bleiv seinni enn ætlað. Eg greiddi honum her frá tí sama - at tað á ongan hátt kann blíva Sosialurin, sum villleiðir.
Barbara Holm, blaðstjóri á Sosialinum


text:
So binda vit frið eina løtu 🙂
Category: Svimjing.com
Prát í Morning Swim Show um føroyska og danska svimjing
Her ein samrøða millum meg og Jeff Commings hjá SwimmingWorld, um føroyska svimjing, Pál Joensen, Magnus Jákupsson, danska svimjing og annað. Nokk so irriterandi at Skype-sambandið var so vánaligt, og so sat eg fastur í tí enska eisini, nakrar ferðir. Tað kann bara blíva betri 🙂
YouTube loyvir nú rásum við 100+ haldarum at ‘Live Streama’
Lesið her á YouTube Creators: YouTube víðkar nú tilboðið at kunna stroyma beinleiðis, til allar tær rásir ið hava minst 100 haldarar, og sum annars ikki hava forbrotið seg inn á copyright og tílíkt. Áðrenn hetta kravdust minst 1000 haldarar.
YouTube rásin hjá svimjing.com hevur sum er 54 haldarar, so vit mangla bara 46 til at kunna bjóða eisini veruligt, offisielt YouTube ‘live stream’. So tað er bara at trýsta á reyða knøttin, um tit ikki longu hava gjørt tað 😉
Gott nýggjár
Gleðilig Jól
12-12-2012
Í samband við dagin í dag, 12-12-2012 klokkan 12:12, verður víst á 12 tíðindi, ið nevna talið 12.
- Hestoy’s 12
- Og nú 12 met í Íslandi
- Tað skulu ganga 12 ár millum hvønn føroying á OL?
- 3-2 um Lív E. Eidesgaard hin 12. september 2011
- Pál føroyskt met í 400 frí (3:40.12), men droppaði finaluna (Istanbul 2009)
- Birita Debes 50 rygg á World Cup í Berlin 2012 (12. pláss)
- South Africa selects 12 for London 2012
- Sweden selects 12 women, 2 men for the Istanbul 2012 World Championships
- 12-Story High Water Balloon Drop
- 12-year-old survives being under water for 15 minutes
- 35 Feet Dive Into 12 Inches Of Water
- Live Shark Attack Experiment to start in T-minus 12 hours
Ja, so hevur man roynt tað við
Úthongdur og útspiltur í Sosialinum, fyri at hava ‘misnýtt’ Pál. Hatta er so syrgiligt at eg tími ikki ein gang at muta ímóti – um ætlanin er at vit skulu fáast burtur úr føroyskari svimjing, so er tað fyri mín part heilt væl á leið; tí við vinum sum hasum er best at sleppa sær vekk.
Vit verða nakað seinir við frásøgn frá 1500 í dag
Omma doyði hósdagin, og farið verður tí í kapellið seinnapartin. Men her skuldu verið allir møguleikar hjá tykkum at fylgt við allíkavæl, við annaðhvørt at fara í høllina í Bellahøj, ella hyggja at live stream frá klokkan 16 føroyska tíð, ella bara checka upp uppá tíðir og tílíkt á www.svimjing.com/live.
Magnus svimur finalu í 100 firvald umleið klokkan 17:21 føroyska tíð, og Pál 1500 umleið klokkan 17:35.


text:
Sverri Egholm
16.12.2016 - 21:24
Ítróttur > Ítróttur > Hondbóltur
Favorittarnir fyri alla EM-kappingina stóðu eina løtu í kvøld til at spæla bronsudyst móti Danmark, men soleiðis endaði tó ikki.
Noreg hevur við sigrinum á Fraklandi í kvøld tryggjað sær pláss í EM-finaluni móti Hollandi, sum verður leikt sunnudagin.
Hetta var ein dystur við stórum momentum, og einu løtuna førdi Frakland við trimum málum. Løtu seinni førdi Noreg við fýra. Skiftandi spæl og tað var serliga norska eykamálverjanum Silju Solberg at takka, at Noreg í nú er í finaluni.
Úrslitið gjørdist 20-16 til Noreg við einari hálvleiksstøðu á 9-11.
Holland vann fyrr í kvøld 26-22 á Danmark og tryggjaði sær sostatt pláss í finaluni móti Noregi.
Mynd: EPA
Mynd: EPA


text:
Tann 11. og 12. september verður norðurlendsk ráðstevna í Norðurlandahúsinum í Havn undir heitinum "Bryt Tabút!".
- Evnið á ráðstevnuni er kynsligur ágangur og sexualitetur hjá fólki, sum bera brek. Í fyrsta lagi er endamálið at staðfesta, at fólk, sum bera brek, eisini hava rætt til eitt kynslív. Í øðrum lagi staðfesta vit, at fólk, sum bera brek, kunnu vera í størri vanda fyri at vera fyri kynsligum ágangi, upplýsir Almannamálaráðið í skrivi sent miðlunum.
Ráðstevnan verður skipað sum eitt av átøkunum í Heildarætlan um kynsligan ágang, sum Almannamálaráðið fekk handað í mars 2015.
- Tað er trupult at tosa um kynsligan ágang og annan harðskap. Uppaftur truplari vísir tað seg at vera, tá viðkomandi, sum er fyri ágangi, ber eitthvørt brek.Tí skipar Almannamálaráðið/Sig frá, saman við Nordisk Velfærdscenter, fyri norðurlendsku ráðstevnuni, sum skal varpa ljós á hesi viðurskifti, siga fyriskipararnir.
Um 20 fólk úr øllum norðurlondum hava framløgur og fyrilestrar um mong ymisk evni, sosum kynslív og brek, kynslív og persónligur stuðul, rættindi, skyldur og fyribyrging. Á ráðstevnuni verða eisini nýggir filmar og undirvísingartilfar lagt fram.
Ráðstevnan er í tveir dagar. Fyrra dagin er fokus serliga norðurlendskt, og seinna dagin serliga føroyskt.
Ráðstevnan er almenn og ókeypis, men tað er neyðugt at skráseta luttøku.
Lesið meira um ráðstevnuna HER


text:
Ein menningarætlan fyri sjúkrahúsverkið er løgd fyri Løgtingið til aðalorðaskiftis.
- Við hesum broytingum, sum nú verða lagdar fram, verður okkara sjúkrahúsverk framtíðartryggjað soleiðis, at sjúklingar - eisini frameftir - fáa eina dygdargóða tænastu. Ætlaðu broytingarnar skulu samstundis stuðla undir, at virksemið verður tryggjað á øllum trimum sjúkrahúsunum, sigur Sirið Stenberg, landsstýriskvinna í heilsu- og innlendismálum á heimasíðuni hjá aðalráðnum.
- Tað er mín greiða fatan, at ein fortreyt fyri nógvum av teimum 25 tilmælunum í menningarætlanini er, at sjúkrahúsverkið er skipað sum ein organisatión. Tí er málið hjá mær sum landsstýriskvinna, at sjúkrahúsverkið frameftir verður skipað á henda hátt. Hetta merkir ítøkiliga, at í seinasta lagi 1. januar 2018 er settur ein ovasti leiðari fyri sjúkrahúsverkið, sum saman við lokalu staðbundnu leiðslunum koma at mynda framtíðar leiðsluna í sjúkrahúsverkinum, sigur Sirið Stenberg á heimasíðuni hjá aðalráðnum og leggur afturat, at álit og virðing er fyri øllum pørtum.
-Tað verður framhaldandi tørvur á at hava lokalar leiðslur á staðnum, men tær leiðslurnar verða eisini partur av samlaðu sjúkrahúsleiðsluni. Hetta merkir, at lokalu leiðslurnar á øllum sjúkrahúsunum hava eina felags ábyrgd fyri virkseminum í samlaða sjúkrahúsverkinum, sigur hon.
Lesið meira HER


text:
Føroyar og Turkaland hava nú fingið ein fríhandilssáttmála upp í lag. Tað skrivar heimasíðan hjá Uttanríkis- og Vinnumálaráðnum.
Sáttmálin bleiv samtyktur av turkiska tjóðartinginum fyrr í ár, og turkiska stjórnin hevur nú endaliga samtykt sáttmálan. Sáttmálin kemur í gildi 1. oktober í ár.
Fríhandilssáttmálin fer at geva nógvar møguleikar í útflutningi av fiski. Turkiski marknaðurin hevur higartil lagt 30% av tolli á at innflyta føroyskar vørur, so sum laks, upsa, makrel og sild. Tískil fer hetta at betra munandi um møguleikarnar hjá føroysku fiski- og alivinnuni at útflyta til Turkalands. Marknaðurin í Turkalandi hevur eftirspurt áðurnevndu vørur meir og meir seinastu árini, og tískil hava Føroyar havt trupult við at kappast við lond, sum Ísland, Skotland og Noreg, um turkiska marknaðin, sum øll eru limalond í ávikavíst ES ella EFTA.
Poul Michelsen greiðir frá, at Turkaland er eisini ein stórur framleiðari a hvítvørum, elektronikki og klædnavørum, og tískil kann hetta eisini vera áhugavert fyri føroyska marknaðin. Poul Michelsen greiðir frá, at ætlanin er at skipa fyri einum vinnuframaátaki, sum skal skapa áhuga fyri føroyskari vørum í Turkalandi og vaksa um samhandilin millum londini.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Poul Michelsen, landsstýrismaður í uttanríkis- og vinnumálum, er vertur á ferðini, nú amerikanska herflotaráðharrin kemur á vitjan hósdagin 23. juni.
Stóri altjóða áhugin fyri Arktis sæst eisini aftur í vitjanini hjá Ray Mabus, tí á fundi við landsstýrið fara partarnir millum annað at umrøða viðurskifti og áhugamál í Arktis. Fríggjadagin hevur ráðharrin fund við Aksel V. Johannesen, løgmann, Poul Michelsen, landsstýrismann í uttanríkis- og vinnumálum og Høgna Hoydal, landsstýrismann í fiskivinnumálum.
Á ferðini skal ráðharrin eisini hitta Løgtingsins Uttanlandsnevnd og vitja Arktisk Kommando. Ráðharrin fer av landinum aftur sunnudagin 26. juni.


text:
Íslendskt Manskór syngur Rokktónleik
Norðurlandahúsið bjóðar leygardagin 2. juni til eina forkunnuga rokk konsert, har íslendska manskórið Karlakór Dalvíkur stendur fyri tónleikinum. Solistur er Matti Matt frá bólkinum Dúndefrettir, sum eisini hevur verið í Føroyum fleiri ferðir. Sýningin hevur fingið stak góða undirtøku í Íslandi.
33 mans eru í stóra manskórinum, sum hevur framført 13 ferðir í Reykjavík, Dalvík og á Akureyri – hvørja ferð fyri fullum húsi. Tað eru besti sangirnir hjá The Beatles og
Queen, sum menninir syngja. Kórleiðari er Guðmyndir Óli Gunnarsson, ið eisini stjórnar Symfoniorkestrinum í Norðurlandahúsinum. Solistur er Matti Matt frá Dúndufrettir.
Fylgispæl er við bólki mannaður av Daniel Torsteinsson, klaver. Gunnlager Helgason, bass. Tórður Árnason, guitar. Og Halli Gulli á trummum.
Tú kanst lesa meira um tiltakið á heimasíðuni hjá Norðurlandahúsinum. www.nlh.fo


text:
Sandoy
Sandoy er oyggj sunnan fyri Streymoynna. Í sýsluni, ið telur Sandoy, Skúvoy og Stóru Dímun, búleikast um 1500 fólk í 7 bygdum. Her sum aðrastaðni er fiskivinnan álitið, men eisini er góð landbúnaðarjørð her og fleiri stórir garðar. Økið er sera áhugavert, bæði søguliga og fornfrøðiliga. Í Húsavík eru toftirnar eftir mætu Húsfrúnni, heima á Sandi vita fornfrøðiligar rannsóknir at siga frá, at bygdin man vera ein av elstu bygdum í Føroyum. Úti í Skúgvi búði Sigmundur Brestisson og í Dímun kenna vit søgnina um Anniku, sum mátti lata lív fyri kærleikans skuld. Lætt er at ferðast, bæði til og í Sandoynni. Gott ferðasamband er av Gomlurætt, og bussar koyra til allar bygdir. Av Sandi ber til at sleppa til Skúvoyar við Sildberanum og her ber til at síggja Sigmundarstein og Rannvátoftir.
Búskapur[rætta | rætta wikitekst]
Í Sandoyar Sýslu er meginvinnan fiskivinna. Eitt flakavirki er á Sandi og eitt er í Skopun. Sandoy Seafood eigur og rekur bæði virkini. Har starvast nógv fólk, og skip og bátar í Sandoynni landa til flakavirkini bæði. Handilslív er eisini í Sandoynni: Nevnast kann m.a. Klædnahandlar, Matvøruhandlar, Føroya Banki, Føroya Sparikassi, Postverk Føroya, Sandoyar Kunningarstova, Sandoyar Sjúkrakassi, Rúsdrekkasøla Landsins, Kommunuskrivstovur í hvørjari bygd, Sjúkraflutningstænasta, Læknaviðtala, Bókhaldsvirki, Skúlar, Bakarí, Grótvirki, Lívfiskastøð, Festibóndar, Barnaverndartænasta, Tilhaldið Hugnin, Timburhandil, smiðir, Multi-tænasta, Barnagarðar, Spælistova, Ítróttarfelag og Landsverk.
Landalæra[rætta | rætta wikitekst]
Náttúran á Sandi er sera stórbær, serliga fuglabjørgini á vestursíðuni á oynni. Til ber at síggja hesi bjørg við ferðaleiðara um summarið. Tá siglur báturin Hvíthamar við ferðafólki runt oynna. Við til Sandoyar Sýslu hoyra Sandoy, Skúvoy og Stóra Dímun. Í Sandoyar Sýslu búgva tilsamans 1.212 fólk (1. juni 2006).


text:
Trendurnar eru nógvar á Facebook, Twitter og øðrum líknandi. Seinastu vikurnar eru tað allarhelst tey flestu, sum eru komin fram á hashtaggið #metoo.
Jónas T. Stórá hevur skrivað fríggjadagsklummuna hesa vikuna,
Sjónleikarakvinnan Alyssa Milano gjørdi alment vart við at kendi og máttmikli filmsframleiðarin, Harvey Weinstein, hevði gjørt seg inn á hana, og hon bað aðrar kvinnur, ið høvdu upplivað somu viðferð, nýta hashtaggið #metoo á sosialu miðlunum. Aftaná hetta spjaddist #metoo, sum ein farsótt. Kvinnur í milliónatali kring heimin hava deilt hashtaggið fyri at vísa á, at tær hava verið úti fyri kynsligum ágangi. Serliga eru tað nógv kend fólk í Hollywood, sum við at deila søgur sínar, hava brúkt sín víðfevnandi pall og eru rokkin út til øll.
Ætlaða endamálið er nokk ikki bara at vísa á trupuleikan, men eisini at okkurt verður gjørt við tað. Upprunaliga eru tey bæði orðini ‘me too’ sett saman fyri umleið tíggju árum síðan, tá amerikanski aktivisturin Tarana Burke á sama hátt royndi at gera vart við trupulleikan og millum annað stovnaði ein felagsskap, sum hevði til endamáls at hjálpa kvinnum, ið høvdu verið úti fyri kynsligum ágangi.
Nógvar aðrar tílíkar royndir hava eisini verið gjørdar við sama endamáli. Tá tað kemur til útbreiðslu á sosialu miðlunum, var eitt útbreitt hashtag í Noregi #jegharopplevd og í USA hevur slagorðið “YesAllWomen” millum annað verðið brúkt. Hesi tiltøkini hava óivað havt eina ávísa ávirkan, men #metoo er vorðið nógv tað mest nýtta. Tí er týdnangarmikið at kjakið heldur fram og okkurt verður sett í gongd, soleiðis at hetta ikki doyr út og eitt nýtt hashtag kemur aftur næsta ár.
Hesar fyrrverandu royndirnar aru allar útdeyðar og partvís gloymdar. Einki nóg víðfevnandi er gjørt við trupulleikan. Nýggja hashtaggið, #metoo, vísir at gamlar royndir ikki hava havt nóg sterka alheimsliga ávirkan. Hvat skal gerast fyri at #metoo ikki verður enn eitt upplop?
ES politikkarir hava eisini brúkt tíð uppá trupulleikan og eitt stórt fleirtal vil hava eina ætlan, sum skal royna at forða kynsligum ágangi og samstundis gera nýggjar mannagongdir, so tað verður lættari at standa fram, um tú hevur verið fyri verbalum ella fysiskum kynsligum ágangi. Men hvat kann ein samanseting av politikkarum veruliga gera fyri at enda hesum, sum hendir hvønn dag fyri allar kvinnur? Nøkur ítøkilig tiltøk mugu setast í gongd. Tað er ringt at siga, hvussu ein heimsfevnandi broyting kann gerast. Tað at Hollywood stjørnur hava blandað seg hevur av sær sjálvum varpað enn meira ljós á hetta og tað tykist sum, at “nú skal tað vera.”
Hvussu skulu hesir menninir broytast? Skulu serligar skipanir setast í gongd fyri at læra menn, ið fremja ágang, at teirra maskulinitetur ikki skal staðfestast á slíkan hátt? Tað er ein hugburðsbroyting, sum skal til fyri at steðga ránsdjóra atburðinum og vónandi setur #metoo tankarnar í gongd.


text:
Frans pávi ávarar í samrøðu við spanska dagblaðið El Pais ímóti teirri umfatandi politisku øsingini, sum eyðkennir orðaskiftið víða um heim í dag. Vandin liggur í tí, at ótryggleiki og politisk órógv kunnu bróta slóð fyri, at einaræðisharrar sum Adolf Hitler á sinni, kunnu koma fram at evsta politiska valdinum aftur.
Samrøðan við Frans páva fór fram sama dag sum Donald Trump varð tikin í eið sum forseti.
Pávin fordømdi øllum hugsanum um at nýta girðingar og píkatráð, og soleiðis forða fólki í at ferðast tvørtur um landamørk. Hann legði tó afturat, at tað enn var ov tíðliga at døma um Trump.
Skjótt at fólk kunnu gerast óttafull
“Vit hava brúk fyri at vita, hvat hann í roynd og veru fer at gera”, segði pávin um tað, sum Donald Trump so ofta hevur sagt um ætlanir sínar at gera ein múr á markinum millum Meksiko og USA.
Spurdur um hann var ørkymlaður av allari politisku øsingini, sum nú fer fram í Evropa og USA, segði pávin, at í slíkum torskildum tíðum kann verða skjótt, at fólk gerast óttafull.
“Eitt tað besta dømi um hetta er tað, sum fór fram í Týsklandi í 1933. Tað stóð søguliga illa til í Týsklandi, og í slíkari støðu er tað skjótt at onkur hissini leiðari bjóðar seg fram, ein persónur, sum sigur seg vera svarið upp á tjóðarinnar samleika. Tann ungi Adolf Hitler læt øll vita, at hann kundi megna hetta. Týskarar lótu seg tøla og valdu Hitler, sum ikki framdi eitt kvetti, men varð valdur av fólkinum, sum hann harnæst sveik og týndi.


text:
Bachelor í sjúkrarøktarfrøði
Bachelor í vistfrøði
Bachelor í havlívfrøði
Bachelor í mýlavísindum
Bachelor í orkuverkfrøði
Hjánám í støddfrøði
Bachelor í KT-verkfrøði
Bachelor í føroyskum máli og bókmentum
Bachelor í søgu – smátjóðir og altjóðagerð
Bachelor í politikki og umsiting
Bachelor í sosialvísindum og samfelagsplanlegging
Bachelor í búskaparfrøði
Bachelor í undirvísing
Bachelor í námsfrøðiligum arbeiði
Hægri útbúgvingar, sum geva í minsta lagi bachelorprógv, eru universitetsútbúgvingar. Í Føroyum eru allar universitetsútbúgvingar skipaðar á Fróðskaparsetri Føroya. Fróðskaparsetrið bjóðar universitetsútbúgvingar á fimm deildum:
● Føroyamálsdeildin skipar fyri gransking og útbúgving í føroyskum máli og bókmentum. Her ber til at taka BA, Bachelor of Arts, í føroyskum.
● Náttúruvísindadeildin skipar fyri gransking og útbúgving í orkuverkfrøði, havlívfrøði, mýlskum lívsvísindum, vistfrøði og KT-verkfrøði. Allar eru BSc útbúgvingar, Bachelor of Science.
● Søgu- og samfelagsdeildin skipar fyri gransking og útbúgving innan søgu, smátjóðir og altjóðagerð, sum er BA, Bachelor of Arts, umframt útbúgvingar innan samfelagsvísindi, politikk og umsiting og sosialvísindi og samfelagsplanlegging, sum eru BSSc, Bachelor of Social Science. Bachelor í Búskaparfrøði er ein BSc útbúgving.
● Námsvísindadeildin skipar fyri gransking og útbúgving innan námsfrøði. Har ber til at taka B.Ed., Bachelor in Education, læraraútbúgving, og B.Ed., Bachelor in Social Work, námsfrøðingaútbúgving á bachelorstigi.
● Sjúkrarøktarfrøðideildin skipar fyri gransking og útbúgving innan sjúkrarøkt. Har ber til at taka BSc, Bachelor of Science in Nursing, í sjúkrarøktarfrøði.
Bachelorútbúgvingar hava ymisk heiti:
● BA er bachelorheiti innan hugvísindi og er stytting fyri Bachelor of Arts.
● BSSc er bachelorheiti í samfelagsvísindum og er stytting fyri Bachelor of Social Science.
● BSc er bachelorheiti innan náttúruvísindi og er stytting fyri Bachelor of Science.
● B.Ed. er bachelorheiti innan námsvísindi, bæði lærara- og námsfrøðingaútbúgvingina, og er stytting fyri Bachelor of Education. Lesturin tekur tilsamans 4 ár og er skipaður í tveimum stigum: Fyrst ein 3 ára B.Ed. útbúgving, Bachelor of Education, síðan eitt fjórða lestrarár, ið gevur yrkisførleika til lærara ella námsfrøðing.
Bachelorútbúgvingin er grundarlag undir at fara undir viðari lestur á MA-stigi.
Summar útbúgvingar kunnu takast sum hjánám. Tær eru støddfrøði, føroyskt, søga, sosialvísindi og samfelagsplanlegging og politikkur og umsiting.
Hjánám er viðkomandi, tá ein vil hava útbúgving, sum er sett saman av tveimum fakum. Hjá teimum, sum t.d. vilja verða lærarar í miðnámsskúlum, kann tað vera ein fyrimunur, men eingin treyt at hava tvær lærugreinar at undirvísa.
Onnur lærugreinin skal vera høvuðsgrein og hin hjágrein.


text:
Teldutala
Jákup Sumberg, sum er høvuðskokkur í Barbara Fish House, borðreiddi við hummara fríggjakvøldið. Fyrst var grillað jomfrúhummarasalat við sterkum koriandersmakki sett á borðið. Síðan kom høgguslokkur av Føroyabanka, og so høvuðsrætturin við svarthummara úr Kanada í tveimum variantum, fyrst sum rulla við klógv, so við tomat confit, várleyki og hollandaise sharon sós. Dessertin var sponsk og flamberað. Vínskráin var sum altíð vælkomponerað frá tí brúsandi spanska Cava, sum var fyrsta glasið, til søtan týskan Spätlese, ið var seinasta glasið, innan ein skarpan Scapa durawhisky.
Matvinnan í miðbýnum í Havn er í fagrasta blóma. Minnist í 1975, tá eg setti bøkur uppá pláss á Býarbóksavninum, at stuttligasta bókin var Bästa vägen till Muckle Flugga: notiser kring en resa till Island, Färöarna, Orkney och Shetland. Har lýsti svenski skemtarin Hans Alfredson, helvtin av Hasse & Tage, matstovuna á Hotel Føroyum á Kongabrúnni. Hóast hann visti at landið var eitt turrlagt losjufelag, hevði hann gjørt seg út við cognac í skjúrtulummanum, har hann hevði ein sigarsylindara við súgvirøri niðurí. Tað var rein jarðarferð, helt Hasse, meðan hann í loyndum sutlaði cognac afturvið kaffinum og eygleiddi servitrisurnar, sum veruliga vóru til jarðarferð. Í dag er matvinna og matlist sett á vinnupolitiska skrá og ferðafólk koma higar, bara at uppliva smakkin av Føroyum eina evarska lítla løtu. Eini hjún úr Texas fortaldu, at teirra Føroyaferð var a trophy travel at siga vinfólkunum frá um eina gastronomiska perlu, har eingin annar í teirra vinaskara hevði verið.
Og her grør um gangandi gastronomifót. Fútastova er latin upp sum opin og rúmlig matstova afturat Áarstovu, og Nýggjastova verður til matstovuna Ræst, har borðini eru gjørd úr mastrini, sum nýliga varð tikin úr Westward Ho, og upprunaliga stóð í Polo. Søgurnar tróta ikki á hesum gastronomisku leiðum. Um hornið í Bringsnagøtu fer Bartskersstova, tað er gamli handilin hjá Katrinu Christiansen, at lata upp sum tapas matstova í november, og í Vágsbotni verður nýtt grillhús, ið fær kosmopolitiska heitið The Tarv. Longur upp í býnum er pitsa á hvørjum hornið, tí tað er tað, ið ungdómurin hevur í lummanum, ein hundraðkrónuseðil, sigur Mouldi, sum eg møti í Steinatúni. Hevði ynskt, at pitsamiðbýurin í Havn tók við læru av Pappíroynni í Keypmannahavn og teirra væleydnaðu royndum við street food. Millum storytelling og pitsaroyk fari eg inn í Sirkus við Sissal Kampmann at lurta eftir 19 ára gomlu dóttur hennara, Leu.
Hon syngur egnar enskar sangir, meðan Ólavur Gaard spælir poetiskan elgittar við nógvum pedalum, og blaðungi Vinjar E. Petersen, spælir klaver og eina varisliga munnhørpu. Poetiskt í hvørjari vrá, minti meg á gomlu John B. Sebastian og Neil Young, og kanska yngru Portishead. Allarbest dámdi mær gittarstrokini, sum í allari einfeldni peikaðu til Hank Marvin og Jeff Buckley. Fyrstu ferð eg hoyrdi Ólav Gaard var í tiltakinum Rósa Maria hjá Jónleivi Jensen í Norðurlandahúsinum í november í fjør. Lea Kampmann og tey fara nú í upptøkuhøli at gera eina fløgu við egnum tilfari. Tað verður spennandi, tí henda lítla konsert mitt í Havn boðaði frá serstakliga góðum. Góða eydnu!


text:
- Tíðindi, mentan og ítróttur
Føroyska byggivinnan skal dagførast
Tak niður
Eitt av endamálunum hjá samtakinum, er at ganga á odda fyri menning í byggivinnuni, eins og at tillaga byggihættirnar og syrgja fyri, at nýggj og neyðug tøkni verður tikin inn í føroyska byggivinnu, so hvørt hendan kemur fram, soleiðis, at fleilir í byggivinnuni kunnu minimerast, sigur formaðurin í Buggiharrasamtakinum, Ewald Kjølbro.
Somuleiðis skal Byggiharrasamtakið slóða vegin fyri almenna byggipolitikkinum.
Ewald Kjølbro, formaður og Marjun Lützen, samskipari eru í útvarpsstovuni.


text:
Vinnutíðindi
Stendur á gomlum nøglum
18. Jul 2016
Perla, sum Einglapressan ikki tordi: Tað er ikki bara í Klaksvík og í Hvalvík, at tey hava tann ivasama heiðurin, at hava dangur liggjandi. Í...
les meir
Hárið í endatarminum spøkir
18. Jul 2016
Perla: Jonna og Eisenberg Strøm, vóru fyrst forfylgd av barnaverndini í Føroyum. Tey flýggjaðu til Íslands, har tey nú í áravís hava verið forfylgd av...
les meir
Tú vildi sjálvur
11. Jul 2016
Perla: Hetta segði neyðtøkumaðurin, sum Finn møtti í SMS.Hevði ikki ein vinmaður mín lagt upp í millum, so hevði eg dripið neyðtøkumannin,sigur Finn Arni...Oyggjatíðindi 19. juni 2009.
les meir
Nei til Oman: - Milliónirnar frá ríkum arabara
04. Jul 2016
Perla: Suni á Dalbø, váttaði í seinastu viku, at Føroya Landsstýri, Vinnumálaráðið og Fiskaaling P/F, skuldu vera við í aliprosjekti í Oman. Vinnumálaráðið váttar tað sama sambært innlitsbøn, men prosjektið verður av ongum aftaná at landsstýrismaðurin, tveitti Dalbø úr Vinnuframagrunninum...Grein í Oyggjatíðindum 30. Oktober 2009.
les meir
Finn Arne Samuelsen: Misbrúktur og happaður
04. Jul 2016
Bara 5 ára gamal kleiv Finn Arni Samuelsen, upp í ein el-steyra á Vaglinum í Havn. Hann datt niður og brendist illa. Sum barn bleiv hann illa sex-misbrúktur. Seinni varð hann happaður umborð á skipi, tá skipari og manning spældu sær við, at taka buksurnar av honum eftir komandorópinum: Loys út á Fananum. Finn fekk eina harða barna- og ungdómslagnu, men hann snýtti øll. Gjørdist skipsførari av 1. stigi, og bara 23 ára gamal gjørdist hann 1. stýrimaður hjá Mærsk. - Ikki so galið av einum, ið ikki dugdi at skriva og rokna, sigur Finn Arni, sjálvur.Tað eru nógv ár, hørð sálar-píning og nógvar traumatiskar hendingar millum hesar myndirnar. Finn hevur valt at standa fram við sínari lagnu...Oyggjatíðindi 12. juni 2009.
les meir
Kaupthing-húsarannsóknir
06. Jun 2016
Gamlar perlur: - Bretsk og íslendsk løgregla framdu mikumorgunin umfatandi húsaránnsóknir og handtøkur hjá níggju framstandandi vinnulívsmonnum. Teir vóru sósaðir inn í húsagangin hjá Kaupthing. Guðni Níels var handtekinn í London í saman við Sigurði Einarssyni og Ármanni Þorvaldssyni, skrivaði Oyggjatíðindi fríggjadagin 11. mars 2011.
les meir
Bispur tikið avgerð í Klaksvíksstríðnum: Frídømdur
29. Mai 2016
PERLA: Hesa kirkjugøluna, avdúkaði Oyggjatíðindi 9. mai, men málið byrjaði longu í 2006, tá kirkjuráðið í Klaksvík kallaði inn til fund. Undir punkt fimm í...
les meir
Avtalan heldur – hon er ikki hol í høvdið
29. Mai 2016
Gamlar perlur: Tað er ikki hol í høvdið, at privati tunnilsbólkurin útvegar eina milliard til Eysturoyar-tunnilin. Týskur ráðgevi var í í hesum sambandi í Føroyum týsdagin, og kunnaði seg um støðuna. Símun Johannesen, borgarstjóri, váttar, at limirnir í tunnilsbólkinum hava fingið 150 túsund kr., og fáa 300 túsund kr. aftrat, tá sáttmáli verður undirskrivaður, men hann hevur onki boð uppá hvussu bólkurin hevur fingið prosjektið burturúr Eik-Grunninum, sum ikki enn er kannaður, segði Símun Johannesen, borgarstjóri í Nes kommunu í blaðnum 20. mai 2011.
les meir


text:
Stívliga tvey ár eftir at spakin varð settur í, letur Viðareiðistunnilin upp, og koyrandi verður millum Hvannasund og Viðareiði eftir nýggjari farleið. Hetta verður hátíðarhildið í morgin fríggjadagin, tá farleiðin samstundis verður tikin alment í nýtslu.
Tunnilin er 1.939 metrar langur og tilkoyringarvegirnir tilsamans umleið 3.700 metrar. Sostatt er talan um slakar seks kilometrar av asfalteraðari koyribreyt. Játtanin til verkætlanina er 162 mió. krónur.
Tunnilin er bygdur við rúkandi ferð. Eftir ætlan skuldi hann standa liðugur komandi summar, men verður altso tikin í nýtslu nærum eitt ár skjótari enn mett upprunaliga mett.
Skráin fyri hátíðarhakdið, í sambandi við at tunnilin letur upp, sæst HER


text:
Uppskot til løgtingslóg um solarium
Løgtingsmál nr. 134/2010: Uppskot til løgtingslóg um solarium
Uppskot til løgtingslóg um solarium
§ 1. Bannað er børnum og ungum
undir 18 ár at taka sól í solarium.
§ 2. Landsstýrismaður ásetir við
kunngerð, hvussu hesar reglur verða
handhevjaðar.
§ 3. Landsstýrismaðurin í heilsumálum
hevur ábyrgdina av at hava eftirlit við
sólmiðstøðunum í Føroyum.
Viðmerkingar
Endamál:
Endamálið við uppskotinum er at fyribyrgja og minka um talið á
krabbameinstilburðum í húðini móðurmerkjakrabba.
Sum er, hava vit í Føroyum onga lóg um heilsu –og ungdómspolitikk, tá tað snýr
segum solarium. Eitt tilmæli í krabbameinsætlanini frá 2010 var at bannað børnum og
ungum undir 18 ár at taka sól í solarium. Hetta, tí at solarium økir fleirfald um vandan
fyri krabbamei ni í húðini og móðurmerkjakrabba.
WHO og granskingardepilin fyri krabbamein IARC hava sett solarium í hægsta
vandabólk, ið eisini inniheldur asbest, sigarettir og arsenik. Alneyðugt er tí, at gera
munagóð átøk so óhugnaliga gongdin á krabbameinstilburðum í húðini verður broytt
og fyribyrgd.
Í fleiri ár vóru tilburðirnir av krabba í húðini vaksandi í Føroyum – bæði, tá talan var
um móðurmerkjakrabba og húðkrabba.
Hevur ein verið í nógvari sól sum barn ella ung, er ein alt lívið í størri vanda fyri atfáa
móðurmerkjakrabba. Sambært serlæknum er eingin ivi um, at sól og solarium
hava stóra ávirkan á, um fólk fáa móðurmerkjakrabba.
Helvtin av teimum, sum brúka solarium, eru undir 24 ár. Av teimum, sum taka
solarium í Føroyum, vitjar fimti hvør solarium eina ferð um vikuna ella meir, sambært
Gallup kanning frá 2007.Hesi tøl eru tó minkað nakað, sambært Gallup kanning frá
2010.
Kanningar vísa, at vitjar tú solarium eina ella fleiri ferðir mánaðarliga, økist vandin
fyri móðurmerkjakrabba tvær til tríggjar ferðir.
Í Fraklandi, Týsklandi og Skotlandi er forboð móti solarium fyri ung upp til 18 ár. Eitt
slíkt
forboð mæla bæði Krabbameinsfelagið, fleiri serlæknar til í Føroyum og hetta er
eisini at av tilmælunum í krabbameinsætlanini.
Serliga ung fólk eru upptikin av at síggja so væl út sum gjørligt, fylgja rákinum og
vilja ikki vera øðrvísi. Ung fólk halda seg ofta síggja betur og frískari út, tá tey eru
sólbrend – eisini um veturin. Við hesum hugburði er sjálvsagt, at tey ungu mangan
halda solarium vera ein góðan møguleika.
Tess ljósari húðin er, tess minni sól tolir hon. Ung fólk hugsa neyvan um, hvussu
nógva sól júst teirra húð tolir. Ein sannroynd er tó, at flestu føroyingar hava avbera
ljósa húð – júst hon, sum tolir minst av sól.
Útsagnir sum: “Vit skulu royna at fáa so nógva sól sum gjørligt, tá hon skínur her”,
”Vit kunnu saktans fara í solarium, tí sólin skínur so sjáldan”, og “Tað er so gott fyri
húðina”, eru ikki óvanligar at hoyra.
Sum nevnt er eingin politikkur á økinum. Lætt er at fyribyrgja fleiri avtilburðunum
við áhaldandi kunning og forboði – og hetta nýtist ikki at útiloka hvørt annað.
Kunning er sjálvandi eisini neyðug og gagnlig.
Í kjakinum um solariuforboð hevur onkuntið veri sagt, at tað er so trupult at seta
forboð um 18 ára aldursmark við tað at tað er trupult at effektuera um sólmiðstøðirnar
eru ómannaðar. Loysnin er, at framyvir verða bert sólmiðstøðir sum eru mannaðar.
Annars gevur forboðið onga meining. Kann samanberast við at ung undir 18 ár ikki
kunnu keypa sigarettir í handlum, men at tað ber til at keypa tær í automatum kortini.
Meiningsleyst.
Solariurør sum eru ov sterk kunnu vera eru skaðilig. Í munnligum fyrispurningi
herfyri kunnaði táverandi heilsumálaráðharri,at vit í Føroyum einki eftirlit hava við
ella brúkaravernd er, tá talan er um styrkina í solariurørunum. Púra ónøktandi. Tískil
skal henda nýggja solariulógin tryggja brúkaravernd, tá talan er um solariumrør.
Á Løgtingi, 1. mars 2011
Bergtóra H. Joensen
løgtingskvinna


text:
“Hetta var eitt yvirgangsálop,” siga stjórnartalsfólk til altjóða fjølmiðlar.
Í morgun hevur franski forsetin kallað stjórnina til kreppufundar.
“Vit mugu varpa ljós á umstøðurnar kring hesa ræðuligu hending,” sigur Francois Hollande.
Franska tíðindastovan AFP skrivar sambært BBC, at 25 ára gamli brotsmaðurin áður er revsaður fyri at hava samband við eina jihadrørslu við tilknýti til Pakistan. Í 2013 fekk hann 3 ára fongsulsrevsing, tí hann fyrireikaði eina yvirgangsætlan.
Vitni hava sagt, at brotsmaðurin rópti “Alluha akbar”, tá ið hann leyp á løgreglumannin uttan fyri heim hansara vestan fyri París. Haðani rann hann inn í húsið og tók konuna og trý ára gamla son teirra til gísla.
Samráðingar vóru við løgregluna, og í tí sambandinum segði hann seg stuðla IS. Samráðingarnar miseydnaðust og á midnátt leyp løgreglan á húsini. Konan doyði, men tann trý ára gamli drongurin slapp uttan kropsligt mein frá hendingini.
IS sigur seg standa aftan fyri hendingina. Frakland er í hægstu tilbúgving, tí EM í fótbólti er í Fraklandi.


text:
- Seinnu árini hevur stovnurin í norður Atlantshavi førkað seg longri og longri norður eftir og eisini í ein vestan, og tí kunnu royndirnar í Grønlandi geva eina hóming av, hvussu tað mann fara at ganga her um okkara leiðir í ár, sigur Jógvan Jespersen við Dimma.fo.
85.000 tons
At veiða makrel í stórum nøgdum í grønlendskum sjógvi, er ikki gamalt, men broytingar í veðurlagnum hava havt við sær, at makrelurin nú søkir heilt har norður. Talan er framvegis um royndarveiðu, tó at kvoturnar nærum eru eins høgar og tær hjá føroyingum. Í 2014 ásetti Grønland sær eina veiðu upp á 100.000 tons. Tað eydnaðist tá at veiða 70.000 tons. Í fjør var kvotan 85.000 tons, men tá komu bara 30.000 tons í land. Í ár er kvotan aftur 85.000 tons.
Grønland er strandaland, men ikki partur av strandalandaavtaluni.
Avtalu í 2014
Føroyar, Noregi og ES hava gjørt avtalu um makrelin aftur í ár. ES fær størsta partin, 441.000 tons, meðan Noregi fær 201.000 tons og Føroyar 113.000 tons.
Avtalan inniber aftur hesaferð, at Føroyar kunnu bíða við at royna eftir markrelinum, til hann hevur vaksið seg feitan og síðani aftur verður soltnari. Trupulleikin var fyrr, at hann tá var byrjaður at fara úr føroyskum sjógvi, fyrst í norskan og síðani í ES-sjógv. Nú hava føroyingar møguleika at fiska 30 prosent av samlaðu kvotu síni í norskum- og 30 prosent í ES-sjógvi.
Jógvan Jespersen sigur tó, at prísurin fyri makrelin ikki er so nógv hægri, um bíðað verður til út á summarið, áðrenn tað verður farið at fiska, men makrelurin er nógv betri at fáast við frá august og úteftir, tí hann er fastari í tí.


text:
Listaframsýningin verður at síggja 19. - 26. okt.
Listaverkini hjá Harry Knudsen eru abstraktir acrylmálningar. Motivini eru landskap og støðumyndir av t.d. kaffistovum og átrúnaðarligum myndum.
Listamaðurin nýtir nógv litspæl at skapa ljós í málningunum og fær íblástur av øllum tí sum hann sær og upplivir í gerandisdegnum. Onnur listafólk og listaverk geva eisini nógvan íblástur til hansara málningar.
Harry Knudsen er føddur í 1975, ættaður og búsitandi í Saltangará.
Listamaðurin er autodidakt og hevur haft framsýningar bæði í Føroyum og Danmark í m.a. Smiðjuni í Lítluvík, Býráðssalinum í Saltangará, Gamla Handli, Føroya Húsinum í Keypmannahavn, Eik í Keypmannahavn og í ymsum fyritøkum í Danmark.
Opið 19-26 okt.:
Sun: 15 - 19:00
Mán-frí: 16 - 19:00
Leyg: 14 - 19:00
Sun: 15 - 19:00


text:
Harvey kravt tvey mannalív
Tvey fólk eru staðfest deyð, umleið 30 eru særd og umleið 30 eru horvin. Ódnin Harvey ger enn um seg í Texas
Sissal Kristiansen vann Blue Fashion Challenge
Felagsskapurin NORA hevur seinastu dagarnar skipað fyri kapping, har tað snýr seg um at sniðgeva klæðir burturúr havsins rávøru
Mentamálaráðið bakkar í mun til umstrítt kunningarfólk
Mentatamálaráðið boðar frá, at tað bakkar í sambandi við tað trýst, sum hevur verið í mun til setanina av einum kunningarfólki
"Andrias Reinert" ger kanningarnar munandi lættari
Í januar í fjør keypti Fiskaaling "Norðhavið", ið varð uppkallaður eftir Andriasi Reinert, fyrrverandi stjóra


text:
Bíblian — hvør er boðskapurin?
Hvør er grundleggjandi boðskapurin í Bíbliuni?
Hví kanna Bíbliuna?
Kanna nakrar hentar upplýsingar um Bíbliuna, heimsins best umtóktu bók.
PARTUR 1
Skaparin gevur menniskjanum eitt paradís
Hvussu lýsir Bíblian skapanina av menniskjunum? Hvørji boð gav Gud fyrsta manninum og fyrstu kvinnuni?
PARTUR 2
Paradísið verður mist
Hvørja vón gav Gud, tá ið hann kravdi Ádam og Evu til svars fyri gerðir teirra?
PARTUR 3
Mannaættin yvirlivir Vatnflóðina
Hvussu spjaddist óndskapurin á jørðini? Hvussu vísti Nóa, at hann var ein trúfastur maður?
PARTUR 4
Gud ger ein sáttmála við Ábraham
Hví flutti Ábraham til Kána’ansland? Hvønn sáttmála gjørdi Jehova við Ábraham?
PARTUR 5
Gud signar Ábraham og familju hansara
Hvat vísti Jehova, tá ið hann bað Ábraham ofra Ísak? Hvørja profeti bar Jákup fram, áðrenn hann doyði?
PARTUR 6
Job varðveitir sakloysi sítt
Hvussu vísir Jobs bók, at allir vitigir skapningar kunnu vera við til at staðfesta fullveldi Guds?
PARTUR 7
Gud fríar synir Ísraels
Hvussu brúkti Gud Móses at fría ísraelsmenn úr trældómi í Egyptalandi? Hvat var orsøkin til, at páskahøgtíðin varð hildin?
PARTUR 8
Ísraelsmenn fara inn í Kána’an
Hví spardi Jehova Rahab og húski hennara í Jeriko, tá ið Ísraelsmenn fóru inn í Kána’an?
PARTUR 9
Ísraelsmenn vilja hava ein kong
Tá ið ísraelsmenn vildu hava ein kong, valdi Jehova Saul. Hví setti hann Dávid til kong í staðin fyri Saul?
PARTUR 10
Sálomo stjórnar við vísdómi
Hvørji dømi eru um vísdóm Sálomos? Hvat varð úrslitið, tá ið hann veik frá Jehova?
PARTUR 11
Innblástir sangir, sum ugga og læra
Hvørjir sálmar vísa, hvussu Gud hjálpir og uggar tey, sum elska hann? Hvat avdúkaði kongurin í Hásonginum?
PARTUR 12
Lívsvísdómur frá Gudi
Les um, hvussu innblástu ráðini í Orðtøkunum og Prædikaranum kunnu geva góða vegleiðing og álit á Gud.
PARTUR 13
Góðir kongar og óndir kongar
Hví bleiv Ísrael býtt sundur í tvey ríki?
PARTUR 14
Gud talar til fólkið við profetum sínum
Hvørji sløg av boðskapum bóru Guds profetar? Kanna fýra evni, sum profetarnir løgdu fram
PARTUR 15
Ein profetur í útlegd sær inn í framtíðina
Hvat lærdi Dániel um Messias og um Guds ríki?
PARTUR 16
Messias kemur
Hvussu nýtti Gud bæði einglar og Jóhannes Doypara at vísa, at Jesus var Messias? Hvussu vísti Jehova týðiliga, at sonur hansara var Messias?
PARTUR 17
Jesus lærir onnur um Guds ríki
Hvat var evnið í Jesu boðan? Hvussu vísti hann, at hann skuldi ráða við kærleika og rættvísi?
PARTUR 18
Jesus ger undur
Hvat vísa Jesu undur um hansara vald og um hansara framtíðar stjórn á jørðini?
PARTUR 19
Jesus kemur við eini víðfevndari profeti
Hvat merkir teknið, Jesus gav sínum ápostlum?
PARTUR 20
Jesus Kristus verður dripin
Hvørja nýggja høgtíð stovnaði Jesus, áðrenn hann varð svikin og negldur á ein steyra?
PARTUR 21
Jesus livir!
Hvussu varnaðust lærisveinarnir hjá Jesusi, at Gud hevði reist hann upp?
PARTUR 22
Ápostlarnir boða óttaleysir
Hvat hendi á hvítusunnuni? Hvussu tóku mótstøðumenninir ímóti boðskapinum, sum lærisveinar Jesusar boðaðu?
PARTUR 23
Tey góðu tíðindini verða borin út
Hvat hendi, tá Paulus grøddi ein mann í Lystra? Hvussu endaði Paulus í Róm?
PARTUR 24
Paulus skrivar til samkomurnar
Hvørja vegleiðing gav Paulus um, hvussu samkoman av røttum skal skipast? Hvat segði hann um lovaða avkomið?
PARTUR 25
Leiðbeining um trúgv, atburð og kærleika
Hvussu kann ein kristin vísa sína trúgv? Hvussu kunnu vit vísa, at vit veruliga elska Gud?
PARTUR 26
Aftur eitt paradís!
Hvussu endar Opinberingin boðskapin í Bíbliuni?
Boðskapurin í Bíbliuni — Yvirlit
Hvussu hevur Jehova so við og við avdúkað, at Jesus skuldi verða Messias, hann, ið skuldi gera jørðina til eitt paradís aftur?
Bíbilsk tíðarlinja
Hygg at einari bíbilskari tíðarlinju frá ár 4026 f.o.t. til umleið ár 100 e.o.t.


text:
25.-31. januar
EZRA 6-10
Sangur nr. 10 og bøn
Innleiðandi viðmerkingar (3 min. ella minni)
DÝRGRIPIR ÚR GUDS ORÐI
„Jehova vil hava villigar tænarar“ (10 min.)
Ezr 7:10 – Ezra gjørdi hjarta sítt til reiðar
Ezr 7:12-28 – Ezra fyrireikaði seg til at fara aftur til Jerusalem
Ezr 8:21-23 – Ezra hevði álit á, at Jehova fór at verja sínar tænarar
-
Leita eftir andaligum gimsteinum (8 min.)
Ezr 9:1, 2 – Hvussu vandamikið var tað hjá jødunum at gifta seg við „fólkum landanna“? (w06 15/1 20 stk. 1)
Ezr 10:3 – Hví vórðu børnini rikin burtur saman við konunum? (w06 15/1 20 stk. 2)
Hvat hevur bíbliulesingin hesa vikuna lært meg um Jehova?
Hvat úr bíbliulesingini hesa vikuna kann eg brúka í boðanini?
-
Upplestur úr Bíbliuni: Ezr 7:18-28 (4 min. ella minni)
GER FRAMSTIG Í BOÐANINI
Fyrsta samrøðan: (2 min. ella minni) Bjóða heftið Góð tíðindi frá Gudi, og tosa um 8. part, spurning 1, stykki 1. Legg upp til eina afturvitjan.
Afturvitjan: (4 min. ella minni) Vís, hvussu vit kunnu gera, tá ið vit vitja ein aftur, sum hevur fingið heftið Góð tíðindi frá Gudi. Tosa um 8. part, spurning 1, stykki 2. Legg upp til næstu vitjanina.
Bíbliulestur: (6 min. ella minni) Vís ein bíbliulestur við heftinum Góð tíðindi frá Gudi, 8. part, spurning 2.
LÍVIÐ SUM KRISTIN
„Soleiðis gerst tú ein betri boðari – Legg upp til eina afturvitjan“ (7 min.) Orðaskifti. Lýs høvuðspunktini við at vísa filmin Bliv en dygtigere forkynder – januar, har boðarar leggja upp til eina afturvitjan, eftir at tann vitjaði hevur fingið Vagttårnet ella Góð tíðindi frá Gudi.
Samkoman leggur til rættis (8 min.)
Samkomubíbliulestur: ia kap. 7 stk. 15-27, og endurtøkuspurningarnar (30 min.)
Tak samanum, og sig í stuttum frá skránni í næstu viku (3 min.)
Sangur nr. 120 og bøn